
manul meu ar trebui să amintească acest adevăr banal. 

Ar fi interesant ca alt personaj să constate că a avut 
parte de întâmplări inaccesibile, în mod normal, celor 
din grupul său social. Întâlnirea dintre culturi funda- 
mental diferite între ele dă rezultate uimitoare. Iată de 
ce „mezalianțele” (cu sau fără semnele citării) par a fi 
savuroase prin natura lor. Cuplurile interrasiale, azi la 
modă, de exemplu, par a fi în principiu niște promisiuni 
de succes. La fel, cele aparent dezastruoase între per- 
soane din clase sociale mult diferite între ele ca standing. 

În China, numărul infectaților cu Covid ar fi de ordi- 
nul sutelor de milioane. Sunt mulți morţi, dar nu există 
date oficiale despre numărul lor. Pe tot globul virusul 
Covid a fost retrogradat, dar face multe victime în con- 
tinuare. 

Între epoca elenistică și cea actuală ar exista niște ase- 
mănări. Posibilul meu personaj, un filozof stoic de jucărie, 
ar putea să vină cu această paralelă și să ceară renun- 
tarea la hedonism. 

Urmärind produsele industriei americane de diver- 
tisment, am putea crede că în respectiva țară nu există 
aroganță și umilință, ci doar camaraderie și simț al umo- 
rului. Poate fi așa, dar numai în filme. 


* k k 


Prioritatea acordată libertății individuale dezvoltă 
egoismul și pare incompatibilă cu viziunea ecologică 
asupra lumii. Individul ar trebui să renunțe de bunăvoie 
la unele dintre avantajele sale, în favoarea planetei. Asta 
cere multă inteligență. Infracționalitatea și poluarea — 
iată cele două consecințe rele ale libertății individuale. 
Jacques Attali aşteaptă apariția unor transumani, capa- 
bili de altruism. Este realistă această posibilitate? Sau 
doar o utopie, printre altele? 

Atitudinile cele mai umile le-am întâlnit la oamenii 
cei mai orgolioși. 

k - d 


Un domeniu unde prostia în acțiune este didactic de 
clară: jurnalistica. 


k k xx 


Multe relații dintre oameni, dacă nu cumva chiar toate, 
ajung la bătaia de joc. La fel se întâmplă, pare-se, în rela- 
țiile indivizilor cu diferite instituții. Respectul se ero- 
dează, se uzează, iar bătaia de joc este aria de final. 


X k k 


De la postul TV CGTN — China 24, aflăm că în țara res- 
pectivă accentul s-a mutat de la prevenţia Covid la tra- 
tamentul acestuia. Se confirmă ideea rezonabilă că pro- 
tejarea întregii populații este o utopie. 


k k*k 


Cartea prințului Harry a arătat că structurile politice 
şi sociale sunt demolate din interior. Prințul arată că nu 
deține esprit de corps şi, în termeni populari, este o coadă 
de topor. Oricum, instituția regalității pare destul de 
șubrezită în prezent. 

Un personaj declară că a moștenit vocaţia pentru co- 
rectitudine de la tatăl său, iar de la mama lui, sistemul 
imunitar, stoicismul și disprețul binevoitor al ţăranului 
român tradițional pentru mofturile „domnești”. 

Dintr-un serial de comedie american aflăm că femeile 
transformate în bărbați obțin organe genitale din teflon. 
Ca să vezi! 

Marșul umanităţii spre artificialitatea deplină pare 
de neoprit. Se va încheia printr-o apocalipsă sau prin în- 
locuirea ființelor biologice cu inteligenţe artificiale. 


k kk 


Tatăl personajului amintit mai sus constată „comodi- 
tatea anonimatului”. Are dreptate, cred. Omul occiden- 
tal de azi face eforturi de a părăsi anonimatul, de a de- 
veni o vedetă. Cum scopul strategic al occidentalului 
este tocmai comoditatea, lucrurile se complică. O inter- 
pretare unificatoare ar fi următoarea. Omul caută inco- 
moda notorietate şi banii aduși de aceasta, pentru a 
obține comoditatea maximă în viața sa privată. 

Autorul de literatură proastă poate avea mult aplomb 
scriptural, ca să zic așa. În acest fel, își salvează oarecum 
textele. Ceva asemănător se întâmplă cu femeile urâte, 
dar tupeiste. Unii bărbați le consideră atrăgătoare. 


X kk 


Am citit despre islamofobie, orientare existentă în 
Suedia. Un politician de dreapta a dat foc unui exemplar 
din Coran, în mod public. Musulmanii au organizat pro- 
teste ample. Huntington a avut o bună intuiție. Societa- 
tea de consum nu reușește să șteargă suficient de repede 
animozităţile stârnite de opțiunile religioase. 

X k - 


O femeie a fost ucisă de câinii maidanezi din Bucu- 
rești. Este exclusă lichidarea respectivilor câini. Creşti- 
nismul este o religie pentru hadâmbi, spun musulmanii. 
Nu ader la religia lor, dar le dau dreptate în legătură cu 
anumite aspecte. 


X k k 


Din motive comerciale, horoscoapele europene con- 
temporane sunt din ce în ce mai complezente. Se consi- 
deră că destinatarii lor nu trebuie iritați. Aspectele nefa- 
vorabile sunt atenuate. Citirea (sau ascultarea) unui ho- 
roscop trebuie să fie confortabilă pentru toată lumea. 
Mai demult, horoscoapele erau mult mai dure. Unora li 
se spunea că au probleme mari. 


w k - 


Multe acțiuni à contrecoeur mai duce omul la bun 
sfârșit! Altfel, ajunge rău. Renunțarea este bună pentru 
a fi înfățișată în literatură. Înfrângerea ei este bună în 
realitate. (Am scris aceste cuvinte despre renunțare în 
calitate de ghost writer.) 


k k - 


Serialul „Doi bărbați și jumătate”, vizibil aparent 
pentru totdeauna pe canalul Comedy Central, este axat 

pe actul sexual. Personajele, cu un nivel de trai ridicat, 
își bat joc de acest act, dar îl și practică în mod frenetic. 
Conchid că la bătaia de joc se ajunge din pricina sărăciei, 
dar și a bunăstării. 

Punctualitatea este politețea regilor, se spune. De 
acord, dar omului obișnuit nu-i este ușor să fie punctual. 
Este necesar un efort, iar unii nu sunt în stare să-l facă. 
Asta nu înseamnă că sunt niște oameni răi. De altfel, în 
vieţile celor obișnuiți, de rând, punctualitatea este pri- 
vită poate cu respect, dar și cu o anumită neplăcere. Ne- 
glijenţa este considerată, pe bună dreptate, o trăsătură 
umanizatoare. Omul nu este un ceas elveţian. Rămâne 
în urmă. 


k x k 


Într-un film instructiv, o văduvă trecută de 60 vrea un 
orgasm și angajează un gigolo (sex worker). Într-o lume 
secularizată, individul stoarce cât mai mult posibil de 
la simţurile sale. Omul contemporan nu crede în lumea 
de apoi și speră că tehnologia o să-i aducă nemurirea. 

Încălzirea globală este rea, dar și mai rea ar fi răcirea 
globală. 


k t k 


În India, 14 februarie a fost denumită, oficial, Ziua 
îmbrățişării vacilor. Astfel, guvernul se opune stilului 
de viaţă occidental. Ca și indienii, nu cred că America de- 
ține adevărul absolut. 

Un personaj deloc entuziasmat de realităţile din Ro- 
mânia de azi. Spiritul epocii le cere românilor un servi- 
lism bine rafinat față de stăpânii reali ai țării. 


x k - 


Anumiți moraliști au afirmat că omul nu este o ființă 
recunoscătoare, prin natura lui. Câinele, da. Așa stând 
lucrurile, filantropii nu sunt simpatizați. Beneficiarii 
aşteaptă alte și alte danii. Așa se ajunge la o situație in- 
teresantă. Dacă nu-i dai nimic, cel aflat în impas te va 
privi cu indiferență. Dacă îi dai, dar apoi nu-i mai dai, își 
va bate joc de tine, te va disprețui. Românul are o vorbă 
pentru asemenea situații: „Facere de bine, futere de 
mamă.” 


k k k 


Văd la TV numeroase fragmente din filme americane 
făcute în ultimii ani. Prezența afro-americanilor și a pro- 
blemelor acestora sunt obsesive. Se produce o discretă 
segregare caraghioasă a albilor. Nu-i rău. În trei-patru 
generații, albii vor deveni rari în America. Fenomen bi- 
zar şi, desigur, demn de respect. De ce? Fiindcă este real. 
(Cuplurile de homosexuali sunt formate, în filmele re- 
cente, dintr-un negru și un alb. Evident, fetița este albul. 
O mică metaforă.) 

Personajul meu constată că omul de azi acceptă măr- 
furi și servicii (în sens larg) totalmente inutile, devenind 
apoi dependent de acestea. Aici este hiba capitalismului 
și a economiei de piață. Omul acceptă un noian de lu- 
cruri inutile și, în final, distrugătoare. 

Gender fluid — o consecinţă a libertăţii individului. 

Bogaţii (de azi) se gândesc la imortalitate. Ar fi reali- 
zarea supremă a omului liber. Ei aleg nemurirea pămân- 
tească. 

Cine dorește o vacanţă fără stres poate alege să nu se 
mai uite la programele de știri de la TV. 


kkk 


Personajul meu va observa că marșul lumii de azi spre 
deplina artificialitate este tot mai rapid și devine verti- 
ginos. Înlocuirea omului de către inteligența artificială 
sau de către extratereștri pare de neocolit. Normalitatea 
biologică le rămâne sportivilor, înainte ca și aceștia să 
se protezeze cine mai știe cum. Și bogaţii, desigur, vor 
rămâne biologici o vreme. 

Dezvoltarea mijloacelor de transport pare azi o di- 
mensiune esenţială a evoluției umane. Se consideră că 
procesul va continua la fel de impetuos și va duce la co- 
lonizarea Universului. Nu cumva este o utopie această 
expansiune? Oricum, procesul nu poate fi oprit decât de 
un cataclism generat de natură sau de om însuși. 


203 


Profetul naiv Voicu Bugariu 


Cu cât este mai evoluată tehnologic, o societate este 
mai aproape de sfârșitul său. 

Fără supărare (No offence!), dar umorul standardizat 
din serialele americane de comedie, realizat de inși robo- 
tizați, agitaţi şi adesea supraponderali, mă întristează. 

Cum spuneam, bogaţii vor pierde ultimii contactul 
nemijlocit cu naturalul. Săracii, adică aproape toți cei- 
lalți oameni, vor vedea naturalul pe diverse ecrane. 


X k - 


Printre cusururile societății de consum se află și ideea 
că individul este buricul pământului. 


X it k 


Pe rețelele sociale, mulți oameni își publică panseu- 
rile, devenind niște autori. Ei riscă, fiindcă își scot la 
iveală anvergura intelectuală. Dacă tăceau, ar fi rămas 
niște promisiuni. Așa, mulți dintre ei își divulgă banali- 
tatea. Şi-o expun. 


k k - 


Personajul meu este un pesimist, de felul lui. El crede 
că accelerarea dezvoltării nu este neapărat singura cale. 
Spusele lui sună destul de ridicol, recunosc. Ce să-i fac, 
dacă aşa vede el lucrurile!? 

Persoane importante din Europa se pronunță împo- 
triva oamenilor longevivi. Sunt necesare politici de mic- 

șorare a șanselor acestora, spun respectivii. Longevivii 
sunt un balast nedorit. Political correctness are anumite 
limite, constatăm. În anumite țări occidentale, ultrade- 
mocrate de felul lor, se practică o discretă discriminare 
a bătrânilor. Bătrânii sunt mai reușiți dacă mor la vârste 
avantajoase pentru societate. 


k k k 


O oprire a alimentării cu apă ilustrează ideea că ora- 
șele sunt mașini de trăit. Se consideră că în viitor marea 
majoritate a oamenilor vor trăi în orașe. Acesta e cursul 
lucrurilor. Modul industrial de viață ia locul celui arti- 
zanal. Definitiv. 

În istorie observăm că, de regulă, alogenii câștigă par- 
tida. Japonezii știu asta şi nu prea admit imigranți. În 
schimb, actualul occidental european dă semne că se va is- 
lamiza și va deveni mulatru. Nimic rău în asta. Destin. 


t t - 


Un roman despre românii de azi. Este cinstit să scrii 
despre ceea ce cunoști cel mai bine. 

Iată câteva idei. România castrată. Sau sterilizată, mai 
elegant spus. Slugi libere. Adică libere să-și aleagă stă- 
pânii. Cal şi călăreț. Cu referire la iubirea încălecatului 
pentru stăpânul său. Cel mai frumos și teoretic mândru 
animal, la concurenţă în materie de slugărnicie cu inte- 
resatul câine. Sclavie sofisticată. Colonizatori civilizați. 

Nu este vorba despre „etnicism” şi „suveranism”. Doar 
fapte. O Românie fără români și cu o suveranitate fan- 


tomatică n-ar fi, în sine, o catastrofă. Mai importantă 
este planeta. 


Nimeni nu este vinovat, dacă n-a fost încălcată legea 
penală. Destinul istoric este adevăratul decident. 


206 


II 


Holograma 

10 
Tribulaţii de atelier 


Aflat încă în căutarea unei structuri de roman SF, 
Condor Stoica îi schimbă numele virusului. Îl denumi 
Covid 24. Era de fapt vorba tot despre Covid 19, dar mo- 
dificat prin mai multe mutații. 

Stoica nu se jena, nici măcar în fața lui însuși, i de fap- 
tul că se transformase într-un autor din specia celor in- 
capabili să treacă la fapte, împotmolit pentru totdeauna 
în etapa preliminariilor, a fişelor de personaje, a însem- 
nărilor, a schemelor narative. Avea și niște scuze, de ni- 
meni cerute. Principala era constatarea că interesul pentru 
literatura de ficțiune se micșorase în chip catastrofal, iar 
rolurile de scriitori erau interpretate mai nou de niște 
persoane cu totul stimabile, desigur, dar părând atinse 
în mod iremediabil de puerilitate. S-ar fi spus că viru- 
surile, războiul psihologic și, nu în ultimul rând, evolu- 
ţia geopolitică au împins spre derizoriu temele tradiţio- 
nale ale literaturii de ficțiune, inclusiv ale sefeurilor. Ce 
importanţă mai au meditațiile despre condiția umană și 
ce viitor să mai prevezi, atunci când viitorul îți cade în 
cap zi după zi? 

Așa stând lucrurile, autorul nostru alese să scrie doar 
pentru sine însuși. Să producă însemnări bune de folosit 

într-un viitor roman, pagini de jurnal intim şi mai ales 
reflecții despre ce ar putea să fie romanul său. 

Cineva ar fi putut să-l întrebe din ce trăiește, că doar 
nu era rentier. Condor Stoica ar fi răspuns cu bonomie 
că este ghost writer, la fel ca și înainte de pandemie. Cum 
așa, mai există oameni preocupaţi de literatură? Oho, 
există chiar mulți. Şi au bani să te plătească? Se pare că 
da, din moment ce reușesc să mă descurc. Am și clienți 
din străinătate. Le trimit texte scrise în limba română, 
iar ei au grijă să angajeze niște traducători suficient de 
buni. Și cum procedezi? ar fi insistat insul atins de o im- 
probabilă curiozitate. Păi, cum!? Omul îmi trimite un 
text lamentabil sub toate raporturile sau, în anumite ca- 
zuri, un fel de sinopsis, o înșiruire de clișee luate din 
filme văzute la televizor. Are și el orgoliul lui de autor... 
Iar eu, martirul de serviciu, trec la fapte și mă străduiesc 
să obţin numărul de cuvinte stabilit. Această activitate 
are ceva dezolant, nici vorbă. Omul se obișnuiește însă 
cu multe, dacă nu se lasă pradă depresiei. Pe de altă parte, 
mă consolez cu ideea că activitatea de ghost writer este 
o formă de stoicism, de renunțare la tot felul de nuanțe 
ale orgoliului de autor. Este o formă de industrializare, 
nimic mai mult. Scrierea literaturii tradiționale era, prin 
excelenţă, un act artizanal. Uite că lucrurile s-au schim- 
bat, începând să semene tot mai mult cu procedurile din 
industria imaginilor vandabile, a cinematografiei și a te- 
leviziunii. Cine mai are orgolii de autor? Poate vreun tro- 
glodit sortit eșecului. În rest, oamenii sunt gata să cola- 
boreze, iar dacă vorbele lor sunt modificate de alţii, să 
nu se supere „nici că cât” (vetustă expresie rurală). 

x k - 


Se pare că s-au cam înșelat acei băieți deștepți și ex- 
trem de bine informați, cugetă Condor Stoica, autor. Uite 
că au trecut niște ani, iar virusul nu dă niciun semn că 
ar avea de gând să dispară. Dimpotrivă, ai spune că își 
bate joc de oameni și de tehnologia lor atât de avansată. 

Își aminti cu veselie amară de o predicție referitoare 
la sfârşitul pandemiei. Se spusese că molima va înceta 
dintr-odată, în mod miraculos. Foarte bine, dar când se 
va produce acest fericit eveniment? 

În timpul scurs de la începutul pandemiei nu se schim- 
base nimic în viaţa lui personală. Era în continuare un 
tată singur. Nici în această privință nu imitase filmele 
de la Hollywood. Nu cunoscuse o chelneriţă frumoasă 
și nici o doamnă cam de vârsta lui, doritoare mai de- 
grabă de convorbiri online, decât de întâlniri romantice. 
De altfel, profesia de chelner devenea treptat ceva de 
domeniul trecutului. Restaurantele și cafenelele, esen- 
țiale pentru citadinii secolului 21, dispăruseră aproape 
în totalitate. Nu numai din pricina agresivității tot mai 
accentuate a virusului. Se instalase o oarecare criză ali- 
mentară, iar oamenilor nu le prea mai ardea de șuete 
purtate cu prietenii, la o bere. | 

Ideea de a-și „reface viața” i se părea lui Stoica, în 
acele vremuri atroce, aproape ridicolă. Alţii nu vedeau 
la fel lucrurile. Stoica îi considera temerari sau chiar 
disperaţi. Aceștia erau deciși să conserve normalitatea, 
așa cum aceasta era înțeleasă cu ani în urmă, înainte de 

începutul pandemiei. În această privinţă, dar și în gene- 
ral vorbind, își spunea Stoica, mă feresc de judecăți cri- 
tice sau măcar ironice. Este vreme de război, la urma 
urmelor, iar oamenii nu pot fi estimați după criterii 
obișnuite. În noua normalitate (o sintagmă aparent ne- 
utră, dar capabilă să îngrozească), omul vede altfel lu- 
crurile. Preceptele moralei creștine rămân valabile, cel 
puţin pentru spaţiul nostru cultural, dar în materie de 
viață personală, omul începe să aibă alte priorități, dar 
și niște libertăți suplimentare. 

La modă este azi sexul online, constată pentru sine 
Stoica. Am văzut așa ceva în niște filme SF, dar iată că 
se poate și în realitate. Partenerii se dispensează de sim- 
țul tactil și de olfacţie. Totul se petrece virtual, cu menți- 
unea că excitarea centrului respectiv din creier produce 
orgasme efective. Există oameni pasionați de așa ceva. 
Pe rețelele sociale abundă elogii ale procedeului. Între- 
gul proces mi se pare o mare porcărie, dar poate că într-un 
viitor oarecare (dacă voi mai avea un viitor) voi apela la 
așa ceva. 

Gândea în acest fel și regreta că nu este în stare să în- 
cropească un sefeu tradițional, condimentat cu scene 
horror. 

Privea pe o fereastră a apartamentului său de bloc și 
se complăcea în reflecții lipsite de orice legătură cu mo- 
dul industrios de a proceda al unui autor de literatură 
comercială. În urmă cu vreo trei ani, îl contactase un ins 
necunoscut, doritor de profit prin literatură. Acesta îi 
propusese să scrie o carte potrivită pentru a fi transfor- 

mată într-un scenariu de film. Contra cost, desigur. Res- 
pectivul, un ins volubil, deținător al unei companii, deci 
patron (manager? antreprenor?), îi spusese că nu-l inte- 
resează absolut deloc literatura română și are de gând 
să publice respectiva „elaborare” în America. Am un 
traducător și sunt prieten cu un editor din State, spusese 
el, nonșalant. Am publicat deja patru cărți, scrise de mine 
personal. Și, ați obținut profit din aceste cărți? dorise să 
afle Stoica. Nu, am scos tiraje foarte mici și am plătit eu. 
Şi atunci? Dacă scot mai multe cărți și îmi fac publici- 
tate, într-o bună zi, cineva bine situat în industria cine- 
matografică va dori să facă un film după una dintre ele. 
După câteva zile, Stoica primise un text de vreo jumă- 
tate de pagină, unde era rezumat primul capitol al vii- 
toarei cărţi, format din câteva clișee luate de prin filme 
comerciale. El trebuia să amplifice textul, pentru ca insul 
cu pricina să vadă cum scrie. În forma finală, cartea tre- 
buia să aibă 80.000 de cuvinte. Încă din primul capitol 
apăreau două execuţii, precedate de schingiuiri. Mai 
întâi, Stoica decisese că intrarea într-o asemenea aven- 
tură intelectuală sordidă ar însemna o lipsă de respect 
pentru el însuși. Apoi, acceptase. Nu-și permitea să re- 
nunţe la banii respectivi. 

Amintindu-și dizgrațiosul episod, se întrebă dacă 
respectivul autor prin interpuşi a reușit să ia bani pe sce- 
nariul de film obținut din textul său. Mai degrabă nu, 
conchise. După cum văd eu, scenariile horror nu mai au 
căutare. Producătorii de filme au realizat în cele din 
urmă că oamenii s-au săturat de morţi veniți în casele 

lor prin ecranele televizoarelor. Le este suficient să-i 
vadă în emisiunile de știri. 

Lui Stoica îi era imposibil să renunţe la proiectul de 
a scrie un nou roman. Se întâmplau multe, iar el, cu o 
mare doză de naivitate, se gândea că opinia lui este ne- 
cesară. Cui? Nu putea să răspundă la această întrebare. 

Un roman al indiferenței? Interesant. Privind pe fe- 
reastră spre strada pustie, se gândi că numitorul comun 
al contemporanilor lui este indiferența. Să fie o manifes- 
tare mai specială și ţine de simțul umorului? Uite cazul 
românilor. N-au dat semne că le-ar păsa prea mult de 
faptul că Transilvania a devenit autonomă. Este de pre- 
supus că peste nu prea multă vreme va deveni un stat 
independent, iar pe hărți, România va apărea în forma 
de potcoavă de dinainte de Marea Unire. Ce puteau să 
facă? Anesteziaţi de lupta aparent pierdută cu virusul, 
s-au resemnat și au ridicat din umeri, n-au recurs la 
seppuku, precum niște samurai. Trebuie să te adaptezi 
sau să crăpi, după cum spune pe Facebook un cunoscut al 
meu, deținător al unor mostre de înțelepciune populară. 

Stoica avea destule motive pentru a fi trist. Lupta cu 
toate mijloacele împotriva încercărilor depresiei de a-l 
ocupa şi stăpâni. O considera un colonizator blând și 
egalitarian, dar implacabil. Făcea zilnic gimnastică. Plim- 
bările ieșiseră din programul său. Ar fi putut să le mai 
facă în anumite condiţii bine stabilite, pe trasee draconic 
delimitate, dar era cam neplăcut să porți mască și să 
întâlnești din când în când câte un om cu priviri de ani- 
mal hăituit. 

Analiza argumentele aflate de la televizor, din inter- 
minabilele discuţii purtate de experţi atinși, tot mai vi- 
zibil în ultima vreme de o ciudată lașitudine, de un fel 
de descurajare. Privindu-i pe acești oameni, își spuse, 
teoria mea cu indiferența generalizată capătă noi argu- 
mente. Acești sociologi și medici lasă impresia că își mai 
dau cu părerea numai pentru că așa cere situația, dar de 
fapt nu prea le mai pasă de ceea ce se întâmplă. 

11 
Ariana 


Într-o seară de 21 decembrie, la ușa apartamentului 
meu s-a prezentat o femeie la treizeci și cinci de ani, în- 
soțită de o fetiță de vreo zece ani, cu niște priviri adora- 
bil de nevinovate. În prealabil, au sunat la interfon, iar 
apoi au păstrat tăcerea. Deşi seara nu se prea face așa 
ceva, am deschis ușa de la intrarea în bloc. Îmi plac în- 
tâmplările neașteptate, iar nea Mișu, mentorul meu, mi-a 
spus cândva că vocația mea reală este cea de aventurier. 

Mânat de un demon al ospitalităţii nemotivate, le-am 
invitat prin gesturi înăuntru, rămânând tăcut. Eram îm- 
brăcat în treningul meu preferat, bleumarin, cam pono- 
sit. Mașinal, după ce am deschis ușa de la intrarea în 
bloc, mi-am pus masca. Mi-a trecut prin minte gândul 
absurd că nu am o ținută potrivită. 

Femeia avea o alură de intelectuală: ochelari, păr ne- 
vopsit, șaten, machiaj discret al ochilor, mâini îngrijite, 
cu unghii tăiate scurt. Era suplă și se mișca într-un fel 
ce sugera o bună condiţie fizică. Parcă văd că face yoga și 
este vegană. Purta o mască obișnuită, de culoare albastră, 
iar fetița avea una colorată, cu imagini ale unor animale 
simpatice. O fi conformă masca fetiţei? 

De parcă aș fi făcut un legământ al tăcerii, le-am arătat 
celor două vizitatoare cuierul din hol. Doamna mamă 

(după toate aparențele) a ajutat-o mai întâi pe fetiță să-și 
scoată geaca, iar apoi a oferit vederii un bust feciorelnic, 
acoperit de un pulover gri. Obișnuit să observ amănun- 
tele, poate din cauza profesiei mele sau mai degrabă 
fiindcă sunt realmente interesat de semenii mei, am con- 
statat că femeia nu poartă sutien și am fost obligat să-i 
cresc rating-ul. Nici măcar o bustieră! Tare de tot! 

Am intrat în camera de zi. Le-am arătat vizitatoarelor 
cele două fotolii. S-au așezat, fără vreun zâmbet. Am 
constatat că sunt neobișnuit de serioase. Când mergi în 
vizită ești zâmbăreţ, de regulă. Ele, nu. 

— Cu ce vă pot fi de folos, stimată doamnă? am între- 
bat, ceremonios, după ce m-am așezat pe un scaun. Prin 
minte mi-a trecut un fugar regret. Ce bine ar fi fost să fi 
avut şi o fată! 

De parcă scena s-ar fi petrecut într-un serial de tele- 
viziune sud-coreean, dintre cele urmărite de mine, fe- 
meia a rămas tăcută şi m-a privit intens. Mi s-a părut că 
ochii minunati ai fetiţei devin și mai strălucitori. Ce se 
petrece aici, domnule? O invazie a ficţiunii în realitatea mea 
banală? 

Nu am doar o vocaţie de aventurier, după cum a spus 
unchiul meu, ci și una, contradictorie, de filozof stoic. 
Am ciudatul obicei de a savura situațiile plictisitoare. 
Omul de azi, gândesc uneori, nu suportă să nu aibă un 
oarecare profit, fie și unul de natură informațională. De- 
testă profund să se plictisească. lată de ce industria di- 
vertismentului este (sau mai degrabă a fost) atât de 
prosperă. Eu văd altfel lucrurile. 

— Numele meu este Ana, a spus în sfârşit femeia. Ea 
este Ariana, a adăugat ea, arătând înspre fetiță. Este fiica 
mea. 

Rămânând foarte serioasă, Ariana s-a ridicat din fo- 
toliu şi a schițat o reverență. 

— Văd că are umor, fiica, am spus. 

— Într-adevăr. Uneori are chiar prea mult. 

Ana are un glas extraordinar. Foarte plăcut la ureche. Dacă 
n-aş fi un ins sobru, aș spune că este o voce sexy. 

— Eşti cumva cântăreață de operă? am renunțat eu 
la maniera protocolară. 

— Am studiat canto, dar acum am altă profesie. 

A urmat o scurtă tăcere. Mi-am amintit o spusă a un- 
chiului Mișu, anume că în relaţiile dintre bărbaţi și 
femei contează foarte mult începutul, primele minute, 
prima impresie. După cum știi, a perorat cândva acesta, 
există o întreagă literatură despre seducţie. Femeile tre- 
buie asediate, ca niște cetăți medievale. Ele cedează, de 
regulă, în cele din urmă. Situaţia aceasta este demodată, 
am replicat eu. Acum, după cum vezi prin filmele de la 
televizor, femeile au devenit foarte active, ca să nu spun 
altfel. Ele îi abordează pe bărbați. Nici vorbă să se lase 
greu, ca pe vremuri. Ai dreptate, a spus nea Mișu. Eu mă 
refer la o revelație posibilă. Omul poate intui din primele 
minute cum va decurge relația cu partenerul respectiv 
(femeie sau bărbat), indiferent cine ia inițiativa. Excepţie 
fac prostituatele. De ambe sexe. Acestea aplică niște rețete 
infailibile și pot să te inducă în eroare. 

Ei bine, simt că această femeie e foarte compatibilă cu mine, 
iar o eventuală relaţie dintre noi ar decurge foarte armonios. 

Fără să fie, după toate aparențele, o profesionistă, 
Ana s-a comportat în continuare cu o ciudată familiari- 
tate, defel deplasată, în ochii mei. De unde până atunci 
s-a ținut dreaptă, așa cum se învăţa la pension, pe vre- 
muri, s-a relaxat și a arătat-o cu degetul pe Ariana. 

— Este fiica ta. Ce spui de asta? 

— Ca-n filme? 

— Da. 

Detest locurile comune ale literaturii și ale vieții, deși 
le folosesc. Când am auzit afirmaţia vizitatoarei mele, 
am simțit o vie, absurdă, satisfacţie. În loc să mă încrunt 
sau să zâmbesc disprețuitor, cum ar fi făcut un personaj 
din filmele comerciale, m-am bucurat, am zâmbit. Cele 
două s-au contaminat numaidecât de buna mea a Aspo: 
ziție. Am citit asta în privirile lor. 

— Mi-era teamă că n-o să-ți mai aduci aminte de 
mine, a zis Ana, cu ochi zâmbitori. 

— Păi, nici nu-mi aduc. Nu cred că te-am mai văzut 
vreodată în viața mea. 

Ana n-a părut defel surprinsă de spusa mea. 

— Bine, dar nici nu vezi cum arăt, a zis ea, mai degra- 
bă amuzată decât supărată. 

— Am o memorie auditivă destul de bună, am răs- 
puns. Când eram student, îmi înregistram cursurile și 
apoi le ascultam. 

— Le înregistrai chiar tu? 

— Nu, bineînţeles că nu. Le citea o prietenă cu glas 
de înger. Ea avea o anumită infirmitate și, după cum știi, 
presupun, Dumnezeu le dă unor asemenea femei glasuri 
foarte plăcute. 

— În acest caz, a continuat Ana, imperturbabilă, îţi 
voi arăta și fața. Dacă ești de acord. Eu nu insist. Ca să 
fii sigur că nu cumva te înșeli. 

Cu mania mea de a mă dedubla și de a mă privi ca și 
cum n-aș fi fost un actor în propria sa existenţă, ci un 
spectator din sală, am constatat că între noi s-a instalat 
foarte repede o vădită intimitate. De parcă am fi fost amanți 
câțiva ani. 

— De acord, am spus. Scoate-ți masca, te rog. 

O femeie frumoasă, nici vorbă. Caracterolog înrăit, 
am constatat că activitatea intelectuală era predomi- 
nantă la ea. Ce bine! Nu este vreo senzuală preocupată, din- 
colo de toate studiile ei, de sex. Asta simplifică mult lucrurile. 
Pe de altă parte, sunt obligat să declar că n-am mai văzut-o 
niciodată în viața mea. 

În mod absurd, am dorit ca din trecutul meu să răsară 
amintirea menită să confirme spusele femeii. Cum me- 
seria de literat/sefist mi-a dezvoltat capacitatea de a fa- 
bula, mi-am imaginat numaidecât un scenariu. Eu, Condor 
Stoica, merg în alt oraş, la o întânire a sefiștilor. Înainte 
de pandemie, firește, cu vreo zece sau unsprezece ani în 
urmă. Mă cazez la un hotel de lux. Urmând rețetele din 
filmele comerciale, seara mă duc la bar. O femeie sin- 
gură, cu înfățișarea unei intelectuale frumoase. Cumva 
are vreo legătură cu mișcarea sefistă? Nu, dar agreează 
genul, îl găsește interesant. Cum a observat cândva nea 
Mișu, relaţiile reușite au întotdeauna un început foarte 
lin, ca să zic așa. În ciuda aparenţelor, femeia, Ana, nu-l 
ține pe nu în braţe, nu are o mie și una de ezitări atunci 

când este vorba să înceapă o relaţie nouă. Se poartă, la 
drept vorbind, ca o prostituată, fără a fi așa ceva, firește. 
Nu se negociază la infinit, precum femeile onorabile 
dintr-un serial polițist cu acțiuni plasate pe la anul 1900. 
Are de gând să vină cu mine sus, pentru a discuta ne- 
tulburați despre literatura SF? Da, dom'le! Sunt silit să-i 
acord nota maximă. O găsesc perfectă. Ajungem în ca- 
meră. În acest punct al scenariului, lucrurile tind să se 
încurce. S-o trimit pe frumoasa Ana (cu gândul) în baie, 
iar ea să reapară curând, impecabilă, desăvârşită? Cu 
niște sâni și niște șolduri graţioase, de ai zice că este în- 
truparea unei zeități a tinereţii? Nu, dom'le! Nu apelez la 
un loc comun atât de uzat. 

Când mi-am încheiat scurta reverie, am observat că Ana 
mă priveşte cu niște ochi sclipitori, de parcă mi-ar fi citit 
gândurile. După o grimasă repede reprimată, am spus, 
păstrând tonul prietenesc, atât de repede dobândit: 

— Da, Ana. Nu-mi amintesc de tine, dar Ariana este 
o fetiță adorabilă, iar tu, o femeie frumoasă. Să nu cumva 
să crezi că sunt vreun ticălos, incapabil să-și asume pro- 
priile fapte. Nu te-am mai văzut niciodată, pur și simplu. 

Cele două m-au privit lung. În privirile lor n-am putut 
citi nicio urmă de reproș. 

— Poţi să mă dai în judecată, am continuat, prietenos. 
Proba ADN nu dă greș. 

— Nu fac așa ceva, a spus Ana. Mi se pare de prost gust. 

Din glasul ei, am înţeles că trăiește o stare de senină- 
tate imposibil de clintit. Am admirat-o și am regretat că 
nu sunt realmente tatăl fetiţei. 

— Aş putea să văd fața Arianei? am întrebat. 

M-am simţit contaminat de calmul ei. Ana și-a privit 
întrebător fetiţa, fără nici un cuvânt. Nu-i dă vreun ordin, 
nici măcar o sugestie. Asta îmi place. 

Fără să se grăbească, fetița și-a scos masca. O față de 
înger. Mi-am amintit de un articol al meu, scris pentru 
o publicaţie virtuală după o călătorie în Maramureș. 
Acolo am afirmat că privirile, ochii copiilor sunt cele 
mai frumoase lucruri de pe această lume. Ariana îmi 
confirma faptul că nu m-am înșelat. 

— Am zece ani, a spus ea, serioasă. 

Apoi și-a aranjat din nou masca în poziție regula- 
mentară. 

Aversiunea mea faţă de locurile comune nu s-a ate- 
nuat cu trecerea timpului. Recunosc, supraviețuirea în 
lumea reală presupune un anumit conformism. Cine este 
prea original o sfârșește rău. Este bine să fii paradoxal 
în literatură, dar nu și în viață. Un precept enunțat de 
nea Mișu, incontestabil. Cu toate acestea, privindu-le pe 
cele două musafire ale mele, am simţit o vie satisfacție, 
totalmente nepotrivită la un om prudent și doritor să-și 
conserve cât mai bine forma de viață. Ce-ar fi să le propun 
să se mute la noi? Sunt trei camere, în definitiv. Gigi s-ar 
muta în locul meu, iar eu aş dormi în camera de zi. Acolo este 
o dormeză perfectă. Nu sunt vreun mofturos. 

Tocmai atunci s-a auzit cum Gigi descuie ușa. Venea 
de la înot. Se transformase într-un adolescent înalt şi 
suplu. Sportul respectiv i-a modelat corpul, dar și min- 
tea, spiritul. Reușește să evite hachițele arătate de mulți 

copii de vârsta lui. Nu face mofturi, nu se supără, nu 
trânteşte ușa. Nu vine cu pretenţii absurde. 

După ce am făcut prezentările, am urmărit, foarte cu- 
rios, reacțiile celor doi copii. Printr-un miracol, mi-am 
zis, ar putea fi frate și soră. Este posibil așa ceva? În de- 
finitiv, de ce nu? Cuiva i se poate întâmpla să sufere de 
amnezie lacunară și să nu o știe. Lumea de azi e atât de 
întoarsă pe dos, încât omul nu se mai miră de nimic. Dacă 
s-au întâmplat atâtea lucruri incredibile, de ce n-ar fi fost 
și în trecutul meu o aventură amoroasă ştearsă complet 
din memoria mea, precum desenul făcut de un copil pe 
nisip, la marginea mării, atunci când un val îl atinge? 

Sunt un ins impulsiv, de felul meu, dar reușesc să-mi 
stăpânesc destul de bine acest cusur. Uneori însă me- 
teahna iese brusc la iveală. Așa s-a întâmplat și atunci. 
Cu ochii la cei doi copii, m-am pomenit vorbind: 

— Ce spui, Gigi? Ai vrea ca Ana și Ariana să se mute 
la noi? 

Adolescentul a răspuns imediat, de parcă ar fi antici- 
pat întrebarea: 

— Da, bineînţeles. 

Tăcere. Ce s-ar întâmpla într-un film comercial? m-am 
întrebat. Acolo, parcă văd, adolescentul ar strâmba din 
nas, cel puţin la început. Ar cere amănunte. Cum, să re- 
nunțe la camera lui plină de postere? 

În realitate, s-a auzit vocea cristalină a fetiţei: 

— Pe noi nu ne întrebi? 

Tăcere. Cei doi adulți s-au privit cu seriozitate. Sunt 
eu chiar atât de curajos? Sau dau doar o dovadă că uneori 
sunt impulsiv până la prostie? 

— Intuiţia, am spus, după o scurtă tăcere. Mă încred 
în ea. Mă refer la intuiţia lui Gigi. 

Ana și-a înclinat capul de mai multe ori, fără grabă, 
a încuviinţare. 

— Este o idee, a spus în cele din urmă. 

Scena avea o puternică originalitate. Am savurat-o, 
uitând că sunt unul dintre personajele ei. 

S-a trecut imediat la lămurirea unor aspecte tehnice. 
Avea Ana o sursă de venit? Nu de alta, dar eu, cu câști- 
gurile mele modeste de ghost writer n-aș face față. Desi- 
gur, dacă unul dintre manuscrisele mele ar avea succes 
comercial, lucrurile s-ar schimba. O asemenea posibili- 
tate era însă mai degrabă teoretică. Etalându-mi detaliile 
eșecului ca scriitor, am simţit o ciudată satisfacție. Bine, 
dar am văzut niște cărți ale tale, pe unele le-am și citit, a 
spus Ana. Da, numai că erau apărute în tiraje simbolice. 
De fapt, nici nu erau cărți. Dar ce? Nişte obiecte tipogra- 
fice. 

A ieșit la iveală faptul că Ana este specialistă în IT, își 
poate practica meseria de acasă și este plătită destul de 
bine, oricum mai bine decât mine. 

— Bine, am spus eu, nedumerit, dar ce vei face cu lo- 
cuința ta? 

— Stăm cu chirie, deocamdată, a explicat Ana, netul- 
burată. Am pierdut apartamentul la divorț. 

Situaţia a evoluat pe niște căi originale. Am constatat 
încă o dată, în sinea mea, că invazia literaturii în realitate 
nu este doar o butadă. N-am simțit nevoia s-o întreb pe 
Ana dacă este dispusă să participe la plata diferitelor 
facturi. Mi s-a părut că asta este de la sine înţeles. 

Un scenariu 


Ana şi Ariana s-au mutat la cei doi Stoica, dovedind 
o fenomenală naturalețe, de parcă s-ar fi întors din străi- 
nătate la propria familie, după niște ani de absență. 
Bărbații norocoşi dau peste femei dintr-o categorie nu 
prea bine reprezentată. Acestea au darul de a se purta 
într-un fel special, ca şi cum ar şti, grație unei intuiții su- 
pranaturale, ce se aşteaptă de la ele. Stoica se gândise la 
asemenea lucruri și încercase să găsească algoritmul fe- 
meii perfecte. Îşi amintise de referirile la sufletele pere- 
che, ivite în filmele comerciale zise romantice, adică de 
dragoste. Cutare este my soulmate. Psihologia admite o 
asemenea posibilitate. 

Îşi adusese aminte de spusele lui nea Mișu despre ge- 
niul țigăncilor în materie de comportament conjugal. Ele 
sunt mieroase, domnule, a spus unchiul Mișu. Au geniul 
sumisiunii, nu contrazic, nu fac scene, nu cer indepen- 
denţă. Uneori, merg la produs fără știrea bărbaților lor, 
dar asta este o altă socoteală. Îmi amintesc de un perso- 
naj secundar al lui Marin Preda, cred că din „Moromeţii”, 
volumul al doilea. Unul dintre fiii lui Ilie Moromete este 
însurat cu o țigancă. Preda era un practicant al bătăii de 
joc, dar avea și sclipiri de psiholog. Când se referă la fe- 

meia respectivă, constată că ştia din instinct să-i ia pe băr- 
baţi, să se facă mică în fața lor și astfel să-i manipuleze. 

A întrebat-o pe Ana dacă este țigancă. Nu avea deloc 
înfățișarea așteptată, dar există şi ţigani genetici, ca să 
zică așa. Aceștia nu amintesc defel tipul somatic respec- 
tiv, dar moștenesc genele vreunui strămoș. Ca și cum ar 
fi intuit la ce se gândea Stoica, Ana a spus, senină, că nu 
are cunoștință de vreun strămoș țigan. Totuși, a adăugat 
ea, nu poți să știi niciodată în ce parte „te-ai aruncat”. 
Este expresia bunicii mele dinspre mamă. Se referă la 
un strămoș obscur. Nu-ţi trece prin minte că am putea 
să ne înțelegem foarte bine? Ba îmi trece, a răspuns au- 
torul fără succes, oarecum stânjenit. Numai că toată po- 
vestea pare prea frumoasă pentru a fi și reală. Ana s-a 
mulțumit să zâmbească enigmatic. De când se mutase 
la familia Stoica, renunțase la mască. O punea doar când 
ieșea din apartament. Bărbatul o privea cu tot mai multă 
plăcere. 

Cât despre fetița Ariana, ce-ar fi putut să mai zică?! 
Era un înger în toată regula. Frumoasă, grațioasă, nevi- 
novată... Cu trecerea timpului, își dădea seama că era și 
foarte inteligentă. Se înțelegea bine cu Gigi. Urmărindu-i 
cum discută folosind cuvinte din jargonul adolescen- 
ților sau joacă vreun joc online, Stoica se gândea că lumea 
lor este cu desăvârșire enigmatică pentru adulți. Aceștia 
din urmă încearcă să-i înțeleagă și să adopte față de ei o 
atitudine de camaraderie, dar este evident că o anumită 
incompatibilitate nu poate fi depășită. Resursa este inte- 
ligența. Dacă toţi participanții o au, lucrurile pot să 

meargă bine. Nu știu cât de inteligent sunt eu, cugetă 
Stoica, dar garantez că membrii familiei mele sunt peste 
medie, în această privinţă. 

Cât privește, relaţia lui cu Ana... Realitatea imită cli- 
șeele din filmele comerciale și din literatura populară. 
Ana s-a dovedit genial de naturală și în această privință. 
Nu i-a făcut avansuri, n-a cochetat cu el, nu s-a înarmat 
cu vreun parfum afrodisiac. În schimb, într-o noapte s-a 
pomenit cu ea în camera de zi, unde dormea pe o cana- 
pea de felul celor din serialele americane de comedie, 
unde personajele stau și se uită la televizor. L-a trezit 
din somn cu blândeţe și i-a spus că nu are nicio îndato- 
rire față de ea, sub raport sexual. Nu trebuie să-mi do- 
vedeșşti că ești vreun mascul feroce, i-a spus cu glasul ei 
atât de plăcut. Vreau doar să stau lângă tine, să vedem 
dacă se recunosc corpurile noastre. 

Într-un roman popular, altfel ar fi decurs lucrurile. În 
realitatea lui, Stoica a fost plăcut surprins de replica ei. 
I-a mângâiat cu plăcere pulpele subțiri și fesele ferme. 
A invitat-o să vină lângă el. Se molipsise de naturalețea 
ei, asta era clar. 

Secvența a continuat în modul cel mai plăcut cu pu- 
tință. S-au înțeles la fel de bine precum niște vechi 
amanți. Într-un mod providenţial, fiecare știa ce așteaptă 
celălalt de la el. Asemenea potriviri nu prea sunt proba- 
bile în lumea reală. Poate doar o prostituată de lux re- 
trasă din activitate, pentru un măritiş avantajos... Doar 
una ca ea, ajunsă la virtuozitate în materie de simulări, 
ar reuși așa ceva. Nu cred că este cazul Anei, deși femeile sunt 
inepuizabile în materie de surprize. 

Un demon al analizei l-a îndemnat pe Condor să ad- 
mită că povestea lui de dragoste este cam siropoasă. Era 
cazul s-o includă printre preliminariile utopicului său 
roman? A conchis că totul este în ordine, din moment 
ce însemnările lui erau mai degrabă un jurnal intim. Ori- 
cum, dacă aș povesti o asemenea întâmplare într-o ficțiune, 
aș fi acuzat de prost gust. Cum, nene, vii cu asemenea chestii 
neverosimile într-o vreme când familia tradițională şi iubirea 
între oameni de sexe diferite sunt niște reminiscențe plictisi- 
toare? Dacă ai fi avut o relație cu un bărbat, de preferință pro- 
venit dintr-o altă rasă și ați fi înfiat un copil dintr-o a treia 
rasă, alta ar fi fost socoteala. Aţi fi avut un oarecare haz. Dar 
așa... 


k k k 


La începutul celui de al patrulea deceniu al secolului, 
lumea este pe deplin obişnuită cu ideea virusului atotpu- 
ternic, invincibil. Prioritäțile oamenilor s-au schimbat. 
Anumite lucruri, foarte importante cu vreo zece ani în 
urmă, au devenit minore, dacă nu chiar ridicole. 

Dorinţa de confort și cea de divertisment a celor cu 
un nivel de trai suficient de ridicat n-au dispărut, dar 
nu prea mai pot fi satisfăcute. Marea realizare a capita- 
lismului, consolidarea unei clase de mijloc, a fost torpi- 
lată de virus. Imensa industrie a ospitalităţii și a diver- 
tismentului, înfloritoare până nu cu multă vreme în 
urmă, s-a subțiat și aproape a dispărut. Pentru a te distra 
trebuie să fii foarte bogat. Vremea când oricine are niște 

bani și este îmbrăcat decent poate să meargă la o cafenea 
sau la un club accesibil celor din categoria sa socială a 
trecut, s-a sfârșit ca un vis frumos. Epoca lui „Scapă cine 
poate” a ajuns la deplină maturitate. Sistemul medical 
a încetat să mai fie democratic. Nici măcar în teorie, un 
om obișnuit nu mai are parte de îngrijire specializată, 
fiind obligat să apeleze doar la propriul său sistem imu- 
nitar. Dacă se infectează, scapă sau crapă. Simplu. Mu- 
taţiile virusului sunt perfide. Cândva, prin anii 2020, s-a 
considerat că lucrurile merg spre bine, mutaţiile produc 
variante tot mai puţin periculoase, dar n-a fost așa. Ca 
un conducător de oști priceput, virusul a venit mereu 
cu atacuri în direcții neașteptate. O vreme, industria far- 
maceutică a reușit, mai mult sau mai puţin, să rămână 
în cursă. În câţiva ani însă n-a mai fost vorba despre vac- 
cinuri fabricate în proporţii de masă. Cum productivi- 
tatea la nivel global a scăzut considerabil, nici n-ar mai 
fi avut cine să le cumpere. Drept urmare, industria far- 
maceutică s-a restrâns tot mai mult și a început să lu- 
creze doar pentru grupul oamenilor foarte bogați. 

Cine sunt acești privilegiați? Mulţi vin cu presupu- 
neri, dar opiniile lor nu devin publice. Jurnaliștii de in- 
vestigație au dispărut. Probabil că serviciile secrete ale 
diferitelor entități statale știu cum stau lucrurile, dar nu 
spun. 

Televiziunea, regina mass media, a arătat cât de repede 
poate să decadă o instituție aparent de neclintit. Cei mai 
mulţi plătitori de reclame au dat faliment. Cum econo- 
mia de subzistență nu are nevoie de clipuri publicitare, 

posturile comerciale au devenit nerentabile și au dispă- 
rut. Accesul la Internet a devenit destul de problematic, 
dintr-un motiv prozaic. Diversele receptoare nu mai au 
preţuri accesibile, nu oricine poate să aibă un telefon sau 
un laptop, iar energia electrică nu mai este la discreție, 
precum cândva. 

Omul obișnuit, rămas în viață datorită norocului său, 
vede uneori câte un reprezentant al bogaţilor. Pe stradă, 
într-un costum de cosmonaut, însoțit de mai mulți body- 
guards îmbrăcaţi de asemenea în costume speciale. Cea 
protejată (de cele mai multe ori este vorba despre o fe- 
meie) nu iese în evidenţă prin nimic. Un eventual lune- 
tist n-ar ști pe cine să împuște. De ce respectivele privi- 
legiate nu stau în insulele lor din Pacific sau în feudele 
lor din Scoţia? Femeile sunt și rămân misterioase, indi- 
ferent cum se schimbă lucrurile în lume. 

Societatea de consum are regulile ei de funcționare. 
Una dintre acestea este legată de practicarea luxului, 
visul oricărui om atins de morbul dorinței de succes, 
adică de a obține sume mari de bani. O minoritate are 
acces la lux, marea majoritate nu are, dar nutrește do- 
rința de a ajunge, cândva, la respectivul nivel de trai. 
Dorinţa de lux este probabil esența psihologică a socie- 
tății de consum. Astfel se explică și simulacrele de lux, 
rezervate celor săraci, dar și celor din clasa de mijloc. Ei 
bine, virusul le-a interzis celor situați mai jos de nivelul 
celor foarte bogaţi accesul la aceste simulacre. Tehnic 
vorbind, acest acces nu mai este posibil. Sărăcia este pro- 
hibitivă, iar fericiții corporatiști ai anilor trecuți, capabili 

să-și petreacă vacanţele în Grecia, sunt de domeniul tre- 
cutului. Criza alimentară i-a scutit doar pe cei foarte 
bogaţi, posesorii unor rețele de aprovizionare proprii. 
Ceilalți s-au descurcat cum au putut. Dificilă a fost și este 
viaţa orășenilor. Industria alimentelor nu mai funcțio- 
nează. Există doar artizani ai alimentaţiei, dar aceştia 
sunt foarte scumpi și lucrează doar pentru cei bogați. 
Umblă vorba că se moare de foame, dar guvernele nu re- 
cunosc așa ceva. De fapt, populaţia planetei se împuți- 
nează. 

În această brave new world, omul obișnuit este treptat 
redus la rolul de larvă. El constată că până şi condiția de 
sclav tradițional este mai bună decât a lui. De ce? Fiind- 
că sclavul se poate acomoda în cele din urmă cu stăpâ- 
nul său. Acesta din urmă conchide că un sclav viu este 
mai bun decât unul mort. Virusul nu este însă rezonabil. 
Încercarea de a te adapta la capriciile lui mortale este is- 
tovitoare și fără de sfârșit. 

Coronavirusul se opune globalizării. Vremea când un 
număr nesfârşit de vehicule brăzdau pământul, apa și 
aerul planetei a trecut. Roata istoriei a început, lent și 
apoi tot mai repede, să se învârtească în sens invers. Ast- 
fel, are loc o dezindustrializare. De unde până nu demult 
totul tindea să devină parte a unei industrii, acum se pe- 
trece o revenire la artizanat. Industria turismului şi cea 
a ospitalităţii sunt pe cale de dispariție. Dacă nu ești 
foarte bogat, stai acasă. În Evul Mediu, scrie Fustel de 
Coulanges, călătoria departe de locul natal era conside- 
rată o nenorocire. Ulterior, cum știm, lucrurile au înce- 

put să stea taman pe dos. Printre membrii clasei de mij- 
loc, călătoria a început să fie asociată cu fericirea şi cu 
succesul. Îți petreci vacanța în Maldive sau în Seychelles? 
Eşti un învingător în lupta vieții. Anii din urmă au în- 
tors cursul lucrurilor, iar turismul a devenit tot mai mult 
un cuvânt din dicționar, aproape un arhaism. Cei bogați 
îl mai practică, probabil, dar activitățile acestora nu mai 
sunt mediatizate. Cine știe ce fac bogaţii nu-l informea- 
ză pe omul de rând. 

Un fenomen foarte interesant a început în anii 2020, 
iar apoi s-a amplificat. Mai ales în Occident, identitatea 
etnică a devenit irelevantă (cu o excepţie), iar invocarea 
ei a început să fie considerată retrogradă. Oamenii s-au 
amestecat, iar referirile la originile cuiva invocă aria geo- 
grafică de provenienţă, nu și etnia. Nu se afirmă că sta- 
tele naționale sunt perimate, dar aceasta este ideea. Ideea 
imperială se înfăptuieşte, în primul rând, la nivelul men- 
talităților. Pentru a deveni cetățeanul disciplinat al unui 
imperiu, fie acesta și unul guvernat de sofisticate reguli 
aparent democratice, individul trebuie să fie curățat de 
ideea unei apartenenţe etnice. Războiul purtat cu mij- 
loace economice și psihologice este la modă. Supermar- 
ketul și televizorul sunt (au fost) armele principale ale 
acestuia. 

Românii au avut parte și de agresiuni tradiționale. În 
timpul războiului din Ucraina, ei s-au gândit la ce este 
mai rău și au sperat că norocul lor istoric nu s-a termi- 
nat. lată însă că lucrurile au luat-o razna. Perspectiva 
unui război nuclear i-a anesteziat pe strategii europeni 

ai NATO. Cum? Să riscăm distrugerea frumoaselor 
noastre orașe? Se pare că dorința de confort cu orice preţ 
a fost mai puternică decât angajamentele militare ante- 
rioare. A intervenit și ideea incomodă că interesele Sta- 
telor Unite în Ucraina sunt de o cu totul altă natură 
decât acelea ale UE. Rușilor li s-a permis să se extindă. 
Lucrurile au mers relativ repede. Republica Moldova, o 
anexă a Rusiei, s-a unit cu provincia românească omo- 
nimă. Numai Dumnezeu știe cum, dar rezultatele unui 
referendum au indicat această opțiune populară. Tot 
cam pe atunci, Dobrogea și litoralul românesc au trecut 
la Ucraina, alt satelit al Rusiei. Să fi fost opțiunea lipo- 
venilor din Delta Dunării? În dezastrul prelungit al pan- 
demiei, aceste seisme geopolitice au trecut aproape 
neobservate. 

Un episod nespus de neplăcut pentru românii tradi- 
ţionali, adică pentru cei imuni la narcisismul secolului, 
a fost transformarea Transilvaniei într-o entitate statală 
autonomă. A fost vorba tot despre un referendum. S-a 
încălcat astfel constituția României, iar UE ar fi trebuit 
să intervină. Spre regretul unora, așa ceva nu s-a produs. 
Pandemia și expansiunea rusească sunt probleme reale, 
cu o mult mai mare pondere decât separarea unei pro- 
vincii românești. De altfel, în deceniul al treilea al aces- 
tui secol, UE a devenit o entitate șubredă. Retragerea 
Regatului Unit din Uniunea Europeană, Brexit-ul, a de- 
venit oficială în 31 ianuarie 2020. O realitate întărită ul-. 
terior de atitudinile eurosceptice ale Ungariei și Polo- 
niei. 

În geopolitică, câştigătorul are întotdeauna dreptate. 
Reduși la un teritoriu mic, românii au avut, în schimb, 
ocazia să filozofeze asupra unor concepte precum ade- 
vărul istoric și dreptul ginţilor. Teoreticienii ideii de ne- 
dreptate istorică au avut ocazia să-și etaleze indignările. 
Ce folos? Etnia românească s-a transformat repede într-o 
amintire frumoasă. Risipiţi prin Europe și cine mai știe 
pe unde, foștii români au avut însă ocazia să recupereze 
mâncărurile tradiționale ale bunicilor lor. 

Asta nu înseamnă că teritoriile restrânse ale României 
au rămas nepopulate. O, nu! Printre munţii apocaliptici 
de gunoaie venite din cele mai neașteptate locuri ale 
planetei, au continuat să viețuiască oameni specializați 
în practicarea bătăii de joc. Această atitudine, aflată la 
antipodul respectului, oferă o modalitate de supravie- 
tuire. Cine o adoptă reuşește să-și bată joc inclusiv de 
sine însuși și astfel să obţină o interesantă imunitate la 
diversele maladii psihice aduse de vremuri. Spre sur- 
prinderea moraliștilor, avocații acestei atitudini, apăruți 
ca întotdeauna când este vorba de a apăra o minoritate, 
au descoperit că bătaia de joc este înrudită cu orgoliul 
nobiliar! Practicarea ei presupune o anumită indiferență 
față de propria suferință! De fapt, în cazul nostru pare 
a fi mai degrabă vorba despre o anesteziere adusă de 
promiscuitate, dar asta contează mai puțin. 


ae: de - d 


— Impresionante și frisonante scenarii, îi spuse Stoica 
singurei sale admiratoare, Ana. Cineva ar putea să-l am- 

plifice şi să-i adauge niște conflicte de doi bani, așa cum 
sunt adesea cele din romanele SF. Nu cred că voi face 
așa ceva. Eu cred că literatura trebuie să ochească mai 
sus. Faptul că, de regulă, nu reușește să-și nimerească 
ținta este o altă discuţie. 

Ana se arăta sincer interesată de preocupările literare 
ale lui Stoica. Acesta, cu abilitățile lui de psiholog sau 
doar fiindcă era cam îndrăgostit de ea, nu reușea să gă- 
sească nicio notă falsă în comportamentul ei. 

— Totuşi, unele conflicte din literatura SF mi se par 
autentice, spuse ea. 

— Desigur, dar atunci ies din perimetrul genului res- 
pectiv. 

Ea se mulțumi să zâmbească enigmatic. Știa, Condor 
„al ei” avea niște marote de autor. 

Privind-o cu plăcere şi bucurându-se de norocul de-a 
fi alături de ea zi de zi, Stoica se gândi că tribulaţiile lui 
de atelier literar sunt puţin importante. 

Lumea de azi, cugetă el, a transformat literatura de 
ficțiune într-o fantomă aproape invizibilă. Narcisismul 
este generalizat, iar literatura se referă la alții. Cui îi pasă? 
Cred totuşi că mai există încă destul de mulți oameni cumse- 
cade pe lumea aceasta. Vor reuşi aceștia să echilibreze acțiunea 
răului, aşa cum au făcut-o de atâtea ori în istorie? 

Își aminti de atitudinea românilor față de refugiații 
ucraineni, în 2022. O extraordinară ospitalitate. Adevărul 
este că suntem probabil cel mai primitor popor din lume. Nu 
mă sfiesc să fac o asemenea afirmație. Întrebarea este ce se as- 
cunde sub această atitudine. Spre ce se îndreaptă un popor atât 

de ospitalier? Spre ce viitor? În timpul războiului din Ucraina 
s-a aflat că America nu prea primeşte refugiați. Înseamnă că 
americanii sunt răi? Nu cred. Sunt doar mai circumspecți. 

Se gândi că tot prin 2022, oamenii mai atenţi la ceea 
ce se întâmplă în lume observaseră că procesul de glo- 
balizare, variantă modernă a ideii imperiale, intrase într-o 
eclipsă. BRICS, alianță economică între Rusia, China, 
India, Brazilia și Africa de Sud înființată mai demult, în- 
cepuse să fie mai activă. Cine o conduce? China va fi curând 
cea mai mare putere economică, iar Rusia deține superiorita- 
tea în domeniul armamentului nuclear. 

13 
Holograma 


La trei luni de la instalarea la noi a Anei și a Arianei, 
am avut parte de o nouă surpriză. De data aceasta, una 
tehnologică. În camera de zi, dormitorul meu și uneori 
al Anei, a apărut o hologramă, suspendată în aer ca un 
balon magic. Avea diametrul de vreo treizeci de centi- 
metri și reprezenta un coronavirus. Era o imagine a fu- 
nestului Covid 19, mărită de sute de mii de ori. Sfera pă- 
rea făcută dintr-un material spongios, cenușiu, iar ex- 
crescenţele sale roșii aminteau prin structură de broccoli. 
Nu sunt fricos de felul meu, dar când am văzut imagi- 
nea tridimensională am simţit că pe spate îmi curge deo- 
dată o sudoare rece. Era cea mai odioasă apariție posi- 
bilă. Atârnată în aer, în dreptul ferestrelor de la balcon, 
holograma părea că tremură ușor, aproape imperceptibil. 

Am avut impulsul de a lovi imaginea, de a arunca în 
ea vreun obiect aflat la îndemână. Cum se poate așa 
ceva? Mintea mea de sefist nu admitea că vreun miracol 
este posibil. Totul trebuie să aibă o cauză explicabilă 
științific. Da, numai așa. Altfel, o luăm razna cu toții. 

M-am stăpânit şi am încercat să fiu rațional. Este o 
farsă, mi-am spus. Nu văd ce altceva ar putea să fie. Ci- 
neva își bate joc de mine. Fostul soț al Anei, un ins resen- 

timental? Într-un film comercial, cu totul altfel m-ar fi 
terorizat un astfel de om. Tehnologia aduce însă și astfel 
de surprize. Poate că nu peste multă vreme vor apărea 
androizi specializați în crime la comandă. Aceştia își vor 
ucide „ţintele“ în modul cel mai economicos cu putință, 
după ce le vor spune mai întâi că nu e nimic personal. 

Apariţia s-a produs într-o după-amiază de sâmbătă, 
pe când eu, în fața calculatorului, lucram la una dintre 
lamentabilele, dar vitalele mele colaborări literare. Toată 
lumea era acasă. M-am ridicat de pe scaun și, fără să-mi 
iau ochii de la funesta imagine, am ieșit din cameră mer- 
gând cu spatele. Fetele și Gigi erau în bucătărie. l-am 
chemat. Ulterior, Ana avea să-mi spună că aveam glasul 
schimbat. Adevărul este că nu-mi amintesc să mai fi fost 
vreodată la fel de înspăimântat în viața mea de adult. 

Ana era în rolul de gospodină perfectă. Purta o rochie 
cu mâneci scurte și un şorț afrodiziac. (Atunci când îţi 
place o femeie, nu-i mai găsești nici măcar un singur de- 
fect.) 

Nu era nevoie de explicaţii. Holograma era mai grăi- 
toare decât o sută de romane horror. 

— Tare de tot, a spus Ana, străduindu-se să găsească 
un ton glumeţ, dar nereușind să-și stăpânească un ușor 
tremolo. 

Copiii, în schimb, n-au arătat prin nimic că oribila 
apariție îi afectează în vreun fel. Gigi a avut chiar un 
ușor chicotit, semnalând că imaginea îl amuză. Ariana, 
cu seriozitatea ei obișnuită, nu s-a grăbit să-și arate pă- 
rerea. S-a apropiat mai mult decât ceilalți de hologramă 

și a rămas nemișcată, cu ochii țintă la imaginea marelui 
dușman. 

După o vreme, Ana a adoptat rolul de mamă cura- 
joasă și capabilă să țină ridicat moralul familiei sale. 

— Nu cred că trebuie să ne speriem prea tare, a spus 
ea. Este o hologramă, ca într-un film. Nimic mai mult. 

— Da, desigur, am mormăit. Nu știu cum a fost rea- 
lizată și, drept să-ți spun, nici nu mă prea interesează. 
Aș vrea doar să dispară cât mai repede. Pare luminis- 
centă. Cum să dorm la noapte? 

— Poţi să pui ceva în dreptul ei, a intervenit Ariana, 
cu vocea ei suavă. 

— Cum? a întrebat Gigi. Este prea sus. Un paravan? 

Apoi, temându-se să nu pară ironic, a adăugat: 

— Poate că ai dreptate. Am văzut așa ceva într-un film. 
O doamnă se schimba în spatele unui paravan. Era des- 
tul de înalt. Ar merge, dar n-avem. Oare se găsesc de 
cumpărat? 

— Pe Internet se găsește orice. 

Ariana a început să-și butoneze telefonul, încrun- 
tându-se într-un mod adorabil. Peste puţină vreme a 
anunţat, cu o voce pozată de actriță nimerită în dome- 
niul reclamelor din rațiuni financiare: 

— Paravanele sunt disponibile în diverse variante. Vă 
oferim unul cu motive japoneze, înalt de doi metri. 

— Ăsta ar fi bun, a zis Gigi. Nu cred că holograma 
este mai sus de vreun metru și optzeci. 

— O primim în familie, ca pe un câine? 

— Poate că noaptea are bunul simț de a se retrage, a 
intervenit Ana. 

Făceam noi glume, dar holograma era într-adevăr în- 
spăimântătoare. Aveam nevoie de o acomodare. 

Nu intenționam să fac cercetări. Ana era însă mai cu- 
rioasă și a început să dea telefoane pe la prieteni mai 
mult sau mai puţin competenți în domeniu. Între două 
convorbiri, ne-a spus ce a mai aflat. 

Holograma este o imagine tridimensională și trebuie 
să aibă o sursă apropiată. Altfel nu se poate. Așa ceva 
nu apare din nimic. O altă posibilitate este ca la noi în 
casă să existe un fel de releu. Acesta retransmite o ima- 
gine generată undeva departe. Avem noi în casă un ase- 
menea device? L-a instalat cineva, vreun agent secret 
ultracalificat în asemenea chestii? Doar pentru a-şi bate 
joc de noi? 

Un asemenea scenariu ar fi mers într-un film de 
acțiune. Acolo, Ana ar fi fost de fapt o spioană pericu- 
loasă, ascunsă până la noi ordine. Când i-am spus că așa 
ar putea să stea lucrurile, a râs: 

— Eşti tare de tot! Eu și spioană... Ariana, fiica lui 
Mata Hari! 

Românii sunt niște oameni cu mult simț al umorului. 
Se pare că istoria lor i-a obligat să dezvolte această cali- 
tate. Noi, familia hibridă din București, nu puteam face 
excepție. Încercam să rezolvăm încă o situație urâtă, 
detașându-ne de ea, privind lucrurile din afară, ca și 
cum n-am fi fost actori, ci spectatori. Ana și Ariana, o 
dovedeau încă o dată, se pricepeau la așa ceva. Am avut 
noroc cu fetele astea. 

Când s-a înserat, holograma a început să arate ca un 
felinar funest, suspendat în aer, iar regizorul spectaco- 

lului a dovedit că este un om de bun simţ. Înainte de a 
face noi rost de un paravan sau de a găsi o altă soluţie 
de a izola holograma, arătarea a dispărut dintr-odată, 
ca și cum n-ar fi fost. Dezbaterile noastre au reînceput. 

— O să apară din nou mâine dimineaţă, a spus Ariana 
cu multă seriozitate. 

— De unde știi? s-a interesat Ana, cu vocea ei culti- 
vată, atât de plăcută, exprimând de această dată o cu- 
rioasă resemnare, ca și cum ar fi știut deja răspunsul. 

— Ştiu, a zis Ariana. Mi-a spus o păsărică invizibilă. 

O glumă dintre cele produse adesea de fetița noastră. 
A mea? De data aceasta, nimeni n-a râs. 

Mi-a trecut prin minte că fata este cu adevărat fiica 
mea. Ca și Gigi, avea anumite aptitudini paranormale 
sau, oricum, ieșite din comun. Așa să fi fost? 

A doua zi, la ora nouă fix, holograma a reapărut. Tă- 
cută, nemișcată, dar vag vibratilă, amenințătoare ca 
orice lucru insolit ivit din senin, capabil să perturbe ru- 
tina unor oameni obișnuiți. Era o zi de duminică, în- 
treaga familie era prezentă. Ne-am așezat în poziţii fa- 
vorabile și am contemplat-o fără cuvinte. Fiind sfârșit 
de săptămână, nu aveam pe cine să contactez. Să sun la 
112 și să spun că un intrus ne-a invadat locuința? Nu, 
așa ceva nu se făcea. 

După câteva minute, s-a auzit glăsciorul de înger al 
Arianei: 

— Vrea să ne transmită ceva, a spus cu un ton neutru. 

Era probabil una dintre glumele ei, de regulă reușite. 
Ana a privit-o oarecum mustrător. Nu e momentul pen- 

tru umor, i-au transmis ochii ei. De data aceasta însă 
Ariana nu glumea. 

— Nu glumesc, a spus Ariana, în continuare foarte 
serioasă. 

Tăcere. Nimeni n-avea nimic de comentat. M-am gân- 
dit că ar exista un argument în favoarea ei. Dacă am un 
băiat cu puteri paranormale de vindecător, de ce n-aș 
avea și o fată medium? (Între timp, calitatea lui Gigi de 
a vindeca durerea de cap și de genunchi dispăruse. Mai 
încercase s-o ajute pe doamna Mardare, dar fără succes.) 
Mi-am amintit că asemenea puteri apar la copii cam pe 
la unsprezece-doisprezece ani, iar apoi se estompează și 
dispar. Ariana era în grafic, dacă într-adevăr nu fabula. 

Făcând astfel de raționamente, mă sileam să uit că 
sunt tatăl fetiţei doar în narațiunea scornită de Ana. De 
ce nu făceam testele ADN? În anumite privințe este bine 
ca omul să nu sape prea adânc, așa mi-a spus nea Mișu, 
cândva. De exemplu, a zis acesta atunci, omul nu tre- 
buie să tocmească un detectiv particular, pentru a afla 
dacă nevasta lui îl înșală sau nu. De ce? Fiindcă își li- 
vrează astfel o stare de spirit proastă. În plus, statistica 
spune că în cele mai multe cazuri soțiile au anumite 
aventuri. Nemaipomenit de fidele sunt doar frigidele. 
În plus, tot statistic judecând, o femeie se poartă mai bine 
cu soțul ei dacă are un amant. Sau chiar mai mulți. Așa 
a lăsat Dumnezeu. Lasă-i pe filozofi să caute adevărul. 
Uite cazul unui amic al meu, om foarte cumsecade. A 
divorţat fiindcă soţia îi vorbea foarte urât şi era nespus 
de geloasă. Dar amicul dumitale mai avea și alte femei? 

am întrebat. Nu, nici vorbă. Era fidelitatea întruchipată. 
Atunci? N-a mai putut suporta agresiunea verbală, ca 
să mă exprim mai pretenţios. A „băgat” divorţ. Era clar, 
nea Mișu credea că doamna respectivă ar fi fost o soție 
desăvârșită, dacă s-ar fi „scăpat” din când în când cu alt 
bărbat. 

Depășind asemenea gânduri, am intrat în joc. 

— Da, am spus. Ce vrea să ne transmită? 

— Nu sunt cuvinte clare, dar știu despre ce este vorba. 
Ne spune că greşim. 

Cu greu m-am stăpânit să nu spun vreo glumă potri- 
vită momentului. Aș fi avut destule la dispoziție. Ştiam 
însă că Ariana era foarte sensibilă și nu voiam să-i cau- 
zez vreo traumă aparent neînsemnată, dar capabilă să-i 
zdruncine încrederea în sine însăși sau altceva de acest 
fel. De fapt, dacă mă gândesc bine, acum, când scriu rân- 
durile de față, găsesc o altă explicație. Nu voiam s-o con- 
trariez pe Ana. Îmi plăcea tot mai mult și, nu fără o anu- 
mită umilință, recunoșteam acest fapt. Trebuia să vor- 
besc cu Ariana folosind cuvinte simple, deși ea îmi dove- 
dise de mai multe ori că este în stare să deducă sensurile 
unor vorbe din context. 

— Cum greșim? În ce privință? 

— Nu greşim noi, cei de aici. Toţi oamenii greşesc. 
Asta vrea să ne spună. 

— Toţi oamenii de pe glob? 

— Da. Nu iubesc planeta. 

Brusc, aversiunea mea față de locurile comune m-a 
lovit precum un mic tsunami. Nu era posibil! O holo- 


242 


Profetul naiv Voicu Bugariu 


gramă ecologistă! Ridicol! Cele două noi venite în fami- 
lia mea m-au privit cu seriozitate, de parcă ar fi citit în 
mintea mea. Trebuia să arăt că nu am nici o prejudecată 
și sunt dispus să cred spusele fetiţei: 

— Interesant, am zis. Este foarte posibil să ne trans- 
mită cineva un mesaj rezonabil. 

Ariana ne-a lăsat apoi impresia că face eforturi de 
a-și transforma gândurile în cuvinte: 

— Parcă ar fi vorba despre ceva greu de atins. Oame- 
nii sunt făcuţi într-un anumit fel. Nu pot fi schimbaţi, 
dar virusurile îi vor obliga s-o facă. 

Am privit-o în ochi pe Ana. Ce mai era și asta? Un me- 
saj din partea virusurilor? Era prea ridicol, dar... Aveam 
nevoie de părerea ei. Nu aveam de gând s-o supăr. Ori- 
cât de inteligentă ar fi fost, era totuși subiectivă în ceea 
ce o privea pe fiica ei. A noastră? 

Invazia neverosimilului 


Condor Stoica era un om dispus să admită existența 
miracolelor. Știa că anumiţi oameni, unii dintre ei cu 
multă carte, privesc cu milă atitudinea lui şi o consideră 
un semn de naivitate, dacă nu chiar unul de prostie. Când 
discuta cu unul dintre aceștia, Stoica venea cu o teorie 
oarecum științifică. Spunea că miracolele sunt niște eve- 
nimente improbabile, dar nu imposibile. Suna plauzibil, 
dar era o minciună, dacă ascultătorul nu era un om cre- 
dincios. Într-o lume tot mai dominată de tehnologie și 
de consumerism, orice referire la miracole suna a religio- 
zitate. Or, omul religios era demn de respect, desigur, dar... 

În zilele următoare, holograma deveni un membru al 
familiei. Cel puţin așa o caracteriză Gigi, un băiat glumeţ 
de felul lui. Apărea dimineața, la ora nouă fix și dispărea 
la ora zece seara. Părea evident că era generată de undeva 
din vecinătate. Asta dacă nu cumva în casa lui Stoica, bra- 
vul ghost writer, fusese instalat vreun dispozitiv de retrans- 
mitere. 

Intrigându-i pe apropiații săi, Stoica nu dorea să afle 
adevărul științific despre hologramă. Un autor de sefeuri 
este, în mod tradițional, un ins încrezător în știință și în 
tehnologie. Normal ar fi fost ca și Condor să cheme niște 

specialiști. Aceştia s-ar fi lămurit imediat și ar fi clarificat 
lucrurile. Unii chiar își spuseseră părerea, la telefon. 
Ideea dominantă era că holograma este rodul unei farse. 
Cineva dorise să folosească tehnologia pentru a se distra. 
De ce nu mi-a trimis imaginea unei femei frumoase, se 
interesase Stoica. De ce o asemenea imagine sinistră? 
Fiindcă se poartă agresiunea împotriva psihicului, îi ex- 
plicase nea Mișu, atoateștiutor ca întotdeauna. Uită-te 
la televizor! Colecţionează știri proaste cu o adevărată 
voluptate. Este o chestiune de marketing. Omul îngrozit 
cumpără mai mult. Asta, pe de o parte. Pe de alta, se știe 
că audiența creşte atunci când vine vorba despre neno- 
rociri. Asta ţine de natura umană. De ce oare? se intere- 
sase Stoica, făcând-o pe naivul. Știi că mie îmi place 
Nietzsche, spusese nea Mișu. Ăsta are şi idei trăznite, 
caraghioase chiar, dar uneori o nimerește foarte bine în 
materie de psihologie umană. Altfel nici nu se poate. Nu 
poți să fii un scriitor mare, el tocmai asta a fost, dacă nu 
ai intuţii corecte cu privire la natura umană. Știu câte 
ceva despre el, spusese Stoica. Probabil că te referi la 
aversiunea lui față de milă și acceptarea ideii că omul 
este o ființă crudă, capabilă să savureze răul făcut unor 
semeni ai săi. Da, ceva în acest gen, a convenit nea Mișu, 
cuprins brusc de o tristețe ciudată. Holograma aceasta 
este în mod evident un act de agresiune, operat de un 
om rău. 

Dacă așa stau lucrurile, cugetă Stoica, înseamnă că 
acest animal de casă nu prea are ce căuta aici. Gustul meu 
pentru originalitate trebuie să aibă niște limite. Dacă aș 

locui singur aici, aș avea tot dreptul să savurez această 
mică porcărie, dar nu stau singur. Și apoi este vorba des- 
pre copii. Am eu dreptul să-i expun acestei agresiuni? 

Oricum ar fi fost, Gigi și Ariana nu păreau deloc afec- 
taţi de prezenţa hologramei. După secvenţa din prima 
zi, când fetița crezuse că primește un mesaj telepatic, nu 
se mai întâmplase nimic de acest fel. 

Lucrurile se schimbară începând din a cincea zi. 

15 
El Aleph 


De când m-am apucat de literatură, am trăit o nemul- 
țumire legată de performanțele mele. Acum știu că este 
un simptom al tulburării de personalitate narcisice, dar 
asta nu mă încălzește. Ce fel de nemulțumire? Ei bine, 
una legată de faptul că am fost obligat să apelez la for- 
mule narative prestabilite, descoperite de alții. De ase- 
menea, m-a nemulțumit faptul că ideile mele au suferit 
întotdeauna o curioasă denaturare, atunci când le-am 
„pPlantat” în minţile diferitelor personaje. Poate că ar fi 
fost mai bine să mă apuc de poezie, îmi spun uneori. Aș 
fi putut astfel să-mi exprim nemijlocit gândurile. Am 
publicat cândva niște poezii și cred că n-au fost rele. De 
aici și până la construirea unei staturi de poet este însă 
o cale lungă. N-am perseverat și fiindcă mi s-a părut prea 
simplu. Proza presupune niște eforturi, cere Sitzfleisch. 
Cum am obiceiul să nu mă feresc de provocări, ba chiar 
să le caut, a fost firesc să aleg varianta cea mai dificilă. 
Rezultatele „au întârziat să apară” și am eșuat într-o 
postură de instalator literar, ca să zic așa. M-am specia- 
lizat în repararea unor construcții literare comise sau 
doar schițate de alții. A fost rău, chiar infamant? N-aş 
spune. Pentru asemenea verdicte este necesară o instanţă. 

Or, absolut nimănui nu-i pasă de nimeni. Excepţie fac 
mamele, desigur. Poate și alte categorii de oameni. Sin- 
gura persoană interesată de munca mea, în mod sincer, 
îmi place să cred, este Ana, providenţiala mămică picată 
din cer. Ei îi plac „elaborările” mele. Zice că un lucru 
bine făcut are o valoare în sine. Așa o fi. 

Cele de mai sus au sens, fiindcă trăiesc un fel de ilu- 
minare, de parcă aș fi drogat. Simt că mi s-au clarificat 
ideile și gândesc într-un mod atât de coerent, încât pot 
să-mi lămuresc toate dubiile. Sună cam ridicol ceea ce 
spun, dar este real. Pentru a ilustra această situaţie, ape- 
lez la un citat dintr-o povestire a lui Borges, El Aleph. 
Acolo, naratorul vede un obiect miraculos, capabil să 
înfățișeze simultan toate locurile din lume: „Am văzut 
marea, zorii, după-amiaza, mulțimea din America, un 
păianjen de argint în centrul unei piramide negre, un la- 
birint distrus (era Londra), nesfârşite priviri apropiate 
scrutându-se în mine, ca într-o oglindă, am văzut toate 
oglinzile de pe lume şi nici una nu mi-a surprins chipul, 
[...] am văzut ciorchini, zăpadă, tutun, panglici de metal, 
aburi de apă, convexe deșerturi ecuatoriale și fiecare 
firișor de nisip...”. În El Aleph, enumerarea continuă, 
amenințând să devină interminabilă. Ei bine, pentru 
mine, holograma este un fel de El Aleph. Nu văd obiecte, 
precum naratorul lui Borges, văd idei, dacă mă pot ex- 
prima astfel. Nu-mi pasă dacă vor interesa pe cineva 
amănuntele acestei revelații. Este suficient că mă intere- 
sează pe mine. Rândurile de față nu sunt destinate pu- 
blicării, dar sentimentul de libertate trăit în timp ce le 

scriu face toți banii. Apoi, faptul că nu va trebui să mă 
gândesc la așteptările nimănui! Este minunat, ce să mai 
discutăm. 

Bine, nene, îmi va spune cineva, eventual nea Mișu. 
Şi cam ce idei „vezi”? Înţeleg lumea de azi, voi răspunde 
cu promptitudine. Nu mi se mai pare un haos, precum 
cu puţină vreme înainte. Înţeleg resorturile. Bine, să auzim, 
ar spune nemilosul nea Mișu. 

Știind că unchiul meu este un om cu o mare curiozi- 
tate intelectuală, nu m-aș teme că în timp ce eu vorbesc, 
el se gândește la ce va mânca la cină. l-aş spune că gân- 
durile mele despre lume sunt interesante, poate, dar nu 
cred că pot rivaliza cu viitorologii consacraţi în materie 
de predicții. Va afla cum văd lucrurile și în această pri- 
vință, dar mai întâi mă voi referi la România și la români. 
În ce situaţie se află, de fapt, țara unde s-au născut stră- 
moșii mei? (În continuare, folosesc prezentul istoric. În 
realitatea strictă a prezentului, multe dintre realitățile 
evocate au evoluat. Turismul de masă, de exemplu, a 
devenit o amintire. Ca și „ideea europeană”...) În ulti- 
mele zile, am înţeles că lucrurile stau în mod riguros pe 
dos față de epoca dictaturii lui Ceaușescu. În timpul dic- 
taturii, puţini români munceau în străinătate. Și mai 
puțini se stabileau peste granițe. Acum avem vreo nouă 
milioane în aceste situaţii, dacă nu cumva mai mulți. 
Azi, datoria externă a ţării este spre opt sute de miliarde 
(euro), înainte era zero. Erau alimentare goale, sunt su- 
permarketuri (cu capital străin) pline. Eram autonomi 
în materie de alimente esenţiale. Azi suntem departe de 

a mai fi. În schimb, ironie a soartei, avem acces la nenu- 
mărate alimente exotice, fără sens pentru omul obișnuit, 
dar interesante pentru cei cu bani. Cei din aparatul de 
partid o duceau bine, dar n-aveau proprietăți semnifi- 
cative. Azi există un grup de oameni foarte bogați și o 
masă importantă de oameni aflați sub limita sărăciei. 
Transilvania era pământ românesc. Azi... Oamenii își fă- 
ceau concediile la mare, la munte sau la bunici. La țară. 
Azi merg cine mai știe unde, cu avionul sau cu mașinile. 
Pe scurt, furia turismului de masă nu exista la noi. Azi 
există din plin. Sunt şi alte aspecte, evidente. Învăţă- 
mântul... Sistemul medical privat, eficient, accesibil doar 
unei minorităţi. Nici la stat nu este rău, dar acolo omul 
cam moare. Intri în spital cu o boală oarecare. Dacă nu 
iei Covid, te răpune o infecție nosocomială. Flota... In- 
dustria... Patrimoniul cultural... Pădurile, vândute ca 
lemn brut... Dezgolirea munţilor... Serialul „Las Fier- 
binţi”, conceput pentru a deveni o imagine pentru ro- 
mâni, unde aceștia sunt prezentaţi drept hoţi, corupți, 
betivi, miștocari, curve, retardati. În schimb, corpora- 
tiştii, în calitatea lor de slugi ale unor multinaționale cu 
capital străin, o duc bine, ce să zic. Îşi petrec vacantele în 
Grecia și au acces la sistemul privat de sănătate. Există 
și oameni realizați, adică îmbogățiţi; ei sunt foarte im- 
portanți, fiindcă oferă locuri de muncă. Unii dintre ei 
sunt filantropi. Creierele valoroase pleacă peste hotare 
și duse sunt. Gunoaiele, venite din cele mai neașteptate 
locuri ale planetei, munţii de gunoaie. Cine le aduce face 
bani. Există și multe lucruri bune, evident. Totuși, trans- 

formarea românilor în niște slugi bine tratate este un fe- 
nomen tot mai vizibil. Atitudinea colonială clasică a fost 
înlocuită cu tot ce decurge din ideea de „parteneriat”. 
Slugă, stăpân? Ce mai este și asta? voi fi întrebat de vreun 
europeist bine aranjat sub raport material, datorită mo- 
dului său obsecvios de a se comporta față de egalitari- 
enii stăpâni reali, eventual un corporatist pornit împo- 
triva credinţei creștine. Eşti depășit, domnule! Astăzi 
există doar angajatori și angajaţi, atât. Esenţa este urmă- 
toarea, spun eu. În timpul lui Ceaușescu aveam un vii- 
tor, dar nu aveam un prezent. Astăzi (mai) avem prezent, 
dar nu avem viitor. Are loc un război economic, unii vor 
pierde, iar alţii vor câștiga. Cât privește războiul infor- 
maţional... După câte văd eu, nu prea suntem printre 
câștigători. 

Sunt cumva un nostagic al comunismului? În nici un 
caz. Românii nu pot să-și rezolve problemele apelând 
la formule politice din trecut. Ei trebuie să găsească o 
formulă de supraviețuire, ca naţiune și ca stat mai mult 
sau mai puţin suveran. 

Ajungem astfel la un aspect straniu, greu de înţeles 
pentru unii autori de nivel academic sau doar jurnalis- 
tic. În contextul lumii de azi, românii par... slugarnici 
sau, dacă preferați un termen mai puţin „atingător”, 
obsecvioși. Un exemplu. O numesc Majestatea Sa pe 
principesa Margareta. De ce? A fost cumva încoronată? 
Nici unui principe moștenitor din lume nu i se spune 
așa. Și mai este un aspect jenant. Ilustrul său tată a abdi- 
cat, totuși. Forţat, ni se spune. Potrivit dreptului dinas- 

tic, principesa este o persoană particulară. Desigur, ru- 
dele sale ilustre și activităţile sale filantropice amelio- 
rează imaginea României. Alte exemple de slugărnicie. 
Româncele nu au nicio problemă în a deveni servitoare 
în diferite țări occidentale, iar prostituatele românce 
luptă pentru primul loc în materie de reprezentare în 
Europa. În general, românii acceptă foarte uşor să fie 
servitorii cuiva, se pare. Este bine, este rău? Nu-i treaba 
mea să dau note. Poate că la mijloc este destinul istoric. 
Imaginând expresia „prost de bun”, un român anonim, 
trăitor cine ştie când, s-a gândit, poate, la românii lui. 
Poate că românii, cu toleranța lor dusă până peste toate 
limitele, n-au făcut decât să fie niște creștini de treabă. 
Poate că ne este dat să ilustrăm eșecul bunătăţii, ca stra- 
tegie de viață şi mai ales de supraviețuire. Fenomenala 
noastră complezenţă apare și în rebotezarea ţiganilor. 
Doar noi le spunem rromi, nu cumva să se simtă ofensați. 
Acestea sunt amănunte, dar prin acumularea lor, se de- 
senează o mentalitate slugarnică. Evident, în vremea 
noastră este desuet să mai vorbești despre etnii, altfel 
decât atunci când este vorba despre feluri de mâncare, 
îmbrăcăminte și muzică. Cu toate acestea, prolificitatea 
țiganilor de la noi e remarcabilă, iar agresiunea lor demo- 
grafică este un fapt. Mi se va spune că soliditatea institu- 
țiilor din România de azi, adică din Europa, garantează 
că lucrurile vor merge din ce în ce mai bine. Desigur, 
desigur. 

În legătură cu ţiganii, cei dispăruți „din scripte”, aș 
menţiona o carte din 1998, „Zeul apatiei”. Este un sefeu, 

semnat de autorul romanului „Sfera”, deja menţionat în 
însemnările mele. Acolo se propune un scenariu pentru 
anul 2057. Nu se vorbeşte despre Uniunea Europeană. 
România avea să adere la acest organism politic în 2007. 
Vine vorba, în schimb, despre o Românie emasculată, 
redusă la Muntenia și Oltenia și părăsită de marea ma- 
joritate a românilor. Ţiganii, existenţi încă, au rămas pe 
loc, iar diferite țări bogate le furnizează mijloace de trai 
mai mult decât decente. Le cer o favoare minoră: să nu 
iasă din locaţia lor, pentru a merge la cerșit sau (Horribile 
dictu!) la furat prin Europa. Există, în roman, anumite 
mijloace interesante de acțiune psihologică. Astfel, cetă- 
țenii Rominiei (noul nume al țării) pot să frecventeze 
niște vircluburi, unde li se oferă, pe gratis, acces la reali- 
tăți virtuale agreabile. Se sugerează că sunt folosite și 
alte mijloace cu efect centripet. Tonul romanului este 
unul tragicomic. Moștenitorii lui Decebal practică bătaia 
de joc, în stilul cunoscut, dar ni se sugerează şi că dispa- 
riția României tradiționale are și o dimensiune tristă. De 
altfel, în roman, niște români din Franţa încearcă un fel 
de coup d'etat, dar sunt paralizați de mila creștină pentru 
țigani. Adevărul este că țiganii, în ficțiune și în realitate, 
nu sunt mai vinovaţi decât cetățenii de alte etnii. Nimeni 
nu este vinovat, dacă nu încalcă legea penală. (Ţigănia 
este însă rea, aducătoare de haos și semnifică un mod 
de comportament, o mentalitate, în cele din urmă. Este 
un cuvânt inventat de români și se pare că nu are echi- 
valent în alte limbi. Ar exista totuși ceva asemănător în 
limba ungară. Am crezut un moment că gypsy style ar 

însemna ceva analog, dar m-am înșelat. Expresia en- 
gleză se referă la un stil vestimentar. Nu vreau să fiu 
acuzat de rasism sau de xenofobie. Așa că mă grăbesc 
să spun: ţigănia poate fi practicată de un român cu in- 
diferent ce origini etnice. În opinia mea, resortul acestei 
forme românești a bătăii de joc este lipsa respectului. 
Un exemplu. Când oamenii aruncă din mașini gunoaie 
la marginile pădurilor practică ţigănia.) M-a atras la 
acest roman și titlul. Cum adică zeul apatiei? Ce înseamnă 
asta? Autorul nu este explicit în această privință, dar pă- 
rerea mea e că a sugerat un fel de moleşeală istorică a 
românilor. Aceștia, în roman, și-ar fi cedat ţara fiindcă 
o apatie ciudată i-ar fi împiedicat să fie mai energici. Nu 
cumva vedem și în actualitate ceva asemănător? 

Virusul, cu diabolica lui invulnerabilitate, a plasat 
însă dilemele de felul celor de mai sus pe un plan secun- 
dar. Oamenii se gândesc cum să supraviețuiască ei, îm- 
preună cu familiile lor. Așa se întâmplă în cazul unor 
catastrofe. Astăzi, ce-i drept, nu se produce erupția unui 
megavulcan și nici nu avem o invazie extraterestră. Pan- 
demia, cu blândețea ei satanică, precum și războiul 
schimbă priorităţile. La asta se adaugă schimbările cli- 
matice, exagerate sistematic de mass media. 

Românii tradiționali, câți vor mai fi fiind, au de luptat 
nu numai cu tendințele imperialiste ale unora şi ale al- 
tora, dar și cu faptul că realitatea pătrunde în minţile lor 
prin intermediari. Mass media este o realitate interesantă, 
cu legile ei de fier. Prima lege este exagerarea în rău. A 
doua este respectarea unor directive primite de la spon- 

sor. Eminenţele cenușii aflate în spatele posturilor TV 
nu sunt niște mincinoși porniţi să schimbe cu brutalitate 
adevărul. O, nu! Cu subtilitate, ei măsluiesc însă reali- 
tatea. Ce-i drept, omul obișnuit poate să afle și părerile 
contrare celor promovate de mass media. Internetul, câtă 
vreme nu va fi cenzurat, prezintă opinii lansate de con- 
spiraţioniști. Aceștia spun că totul este o minciună. Pe 
românii tradiționali nu-i interesează însă atât de mult 
ştirile despre Oculta Mondială și despre Marea Rese- 
tare. Ei se întreabă ce se va alege de ţara lor, în cele din 
urmă. Un corporatist standard, desigur, nu are aseme- 
nea preocupări. Atunci când vine vorba despre dizolva- 
rea statalității în România, el ridică din umeri și spune 
că doar libertatea individului contează. Or, el personal 
o are. Ce sens are să-şi mai bată capul!? Preopinentul lui 
nu se lasă și evocă niște discursuri ale premierului po- 
lonez, unde se spunea că, în Uniunea Europeană, unii 
sunt mai egali decât alţii, adică Germania și Franța cam 
dictează cum trebuie să meargă lucrurile. 

În încheierea gândurilor despre viitorul României, 
mă refer la „efectul Matei”. Este un mecanism inspirat de 
„Evanghelia după Matei”: „Căci celui ce are i se va da; 
dar de la cel ce nu are, şi ce are i se va lua“. Acest meca- 
nism ar duce la avantajarea celor deja avantajaţi și la de- 
teriorarea situației celor aflați deja într-o poziţie rea. În 
Biblie este vorba în special despre avantaje şi dezavan- 
taje spirituale, dar teoria rămâne interesantă și cu acope- 
rire în lumea reală de azi. Este evident că un anumit efect 
de avalanșă se manifestă şi în acumularea de bogăţie 

dar și în amplificarea sărăciei. Poate că României îi este 
rezervat un scenariu de tipul din rău în și mai rău. Sau 
poate că nu, ci dimpotrivă... 

Sunt multe semne că viitorul nu este roz pentru noi, 
ca popor, dar poate fi mai reușit dacă fiecare luptă pe 
cont propriu pentru un loc sub soarele european. Totuși, 
este poate recomandat să nu vedem lucrurile în negru. 
Să ne amintim de legea consecințelor neintenționate și 
să apelăm la o vorbă populară. Tot răul spre bine, se spune. 
Poate că sub aparentul dezastru al României de azi se 
ascund cine mai știe ce evoluții minunate... 

M-am referit mai pe larg la situația României, fiindcă 
o cunosc mai bine. De când a apărut holograma văd lu- 
crurile mai clar sau măcar am această impresie. Nu mi-am 
clarificat însă o chestiune. Românilor li s-a tot sugerat, 
ba chiar li s-a spus de-a dreptul că ideea lor de țară suve- 
rană și independentă este ceva de domeniul trecutului. 
Interesante au fost și sunt încă demersurile unor inte- 
lectuali. Ei au venit cu argumente sofisticate, dar având 
același scop: dizolvarea atitudinii patriotice, chiar plasa- 
rea acesteia în zona derizoriului. Denigrarea lui Eminescu, 
încercările unor intelectuali români de a-l transforma 
într-un poet mai degrabă minor din secolul al 19-lea. In- 
teresantă este și plasarea lui Constantin Noica, un filo- 
zof remarcabil, printre spiritele de planul al doilea. De ce? 
Fiindcă a elogiat spiritul românesc și a susținut că ro- 
mânii au avut și au ceva de spus în cultura universală. 

În fine, o idee de titlu pentru romanul meu în sertare, 
à tiroirs, probabil niciodată scris. Să se numească „Slugi 

libere”. Adică libere să-și aleagă stăpânii. Sau „Slugi fe- 
ricite?” 

Opinia lui nea Mișu: „Sper că nu ai de gând să publici 
asemenea idei. Ai merge împotriva curentului, ca să nu 
folosesc o expresie românească... Aceea cu o anumită 
acţiune executată împotriva vântului... Gândești ca un 
om bătrân, lucru foarte curios. De parcă ai fi unul din 
generația mea. Trebuie să vezi ansamblul problemei. 
L-ai citit pe Jacques Attali. Ei bine, acesta spune că în 
viitor cel mai mare succces îl vor avea țările cele mai 
permisive față de migranți. Ce spui de asta? Este o afir- 
maţie aparent enigmatică, dar poate că are anumite jus- 
tificări. Adepții acestei orientări amintesc de succesul 
Statelor Unite, o ţară formată din oameni veniţi din toate 
părţile lumii. Melting pot, multiculturalism. Pe de altă 
parte, nu știu dacă istoria se poate repeta, în această 
privință. Oamenii se schimbă. Cei din vremurile când 
America s-a consolidat aveau o anumită structură psi- 
hică. Erau esențialmente religioși, chiar dacă aveau zei 
diferiți. De asemenea, americanii erau galvanizați de 
misterioasa energie a cuceritorului. (Unii pretendenți la 
pământuri românești au venit pe aici recent, dacă jude- 
căm la scara duratei lungi. Elocvenţa lor nu este mică. 
Cu cât mint mai mult, cu atât devin mai vehementi.) Să 
nu uităm că americanii au luat teritoriile de la amerin- 
dieni cu japca. Cu narcisismul lor, oamenii de azi evo- 
luează altfel.” 

Este clar că ambele teze pot fi susținute cu argumente 
plauzibile. 

16 
Un nou influencer? 


Condor Stoica avea motive să se îndoiască de sine. Nu 
cumva clarviziunea lui era o iluzie caraghioasă? Poate 
că îl lovise maladia Alzheimer!? 

— Aia e altfel, îi spuse Ana. Atunci numai luciditate 
nu ai. 

— Aș vrea să-i cer sfatul doctorului Neuman, spuse 
Stoica. Ce zici? 

Ariana, martoră la acest schimb de replici, ridică o 
mână, ca la școală. Adulții făcură semne afirmative, la 
unison. 

— Ar trebui să vadă și holograma, spuse fetița, cu 
multă seriozitate. Să vadă dacă nu cumva îl influențează 
și pe el. 

Stoica ezită. Ana, citindu-i gândurile, spuse: 

— Ai dreptate să te îngrijorezi. Îl rugăm să-ţi pună o 
mască din alea speciale, profesionale, de cosmonaut. El 
are cu siguranţă una. 

— Da, așa ar fi bine. Nu știu însă dacă o să vrea să 
vină. De câțiva ani, nu dă consultaţii decât online. 

— Sunteţi prieteni, spuse Ana, va veni. 

— Nu tocmai prieteni, dar este un om foarte amabil. 
Sunt șanse să accepte. Holograma este bizară, orice s-ar 

spune. lar ideea că intră în contact cu mințile oamenilor 
este tare de tot. 

Ana făcu semne afirmative, iar Ariana o imită cu se- 
riozitate. Condor constată încă o dată că paternitatea lui 
ar trebui inventată, dacă nu era reală, în ceea ce o privea. 

Măştile speciale deveniseră pe nesimţite o parte din 
viaţa oamenilor, a europenilor, cel puţin. Ele includeau 
și un sistem de alimentare cu aer respirabil. Unii le ridi- 
culizau și preferau să participe la loteria supraviețuirii. 
Purtau măști convenţionale, deși mai evoluate decât cele 
de la începutul deceniului, iar alții nu purtau nicio mască. 
Guvernanţii nu mai interveneau în jocul mortal cu viru- 
sul. Timpul dovedise că o strategie coerentă de preve- 
nire nu poate fi aplicată și se transformă într-un șir de 
exerciții sterile. Oamenii erau pe cont propriu. Sistemul 
medical funcționa, desigur, dar se practica în mod uzual 
așa-numita medicină de dezastru. Unele categorii so- 
ciale, cum ar fi oamenii trecuţi de o anumită vârstă nu 
mai erau asistați altfel decât prin recomandarea unor 
medicamente, de regulă inaccesibile din pricina prețu- 
rilor prohibitive. Se născuse o situaţie analoagă celei 
dintr-un război tradiţional, cu bombardamente, molimi, 
lipsă de apă, de alimente și așa mai departe. Unii scăpau, 
alţii, nu. Trecuseră timpurile când omul dădea telefon 
la 112, iar ambulanţa sosea. Aparatele de respirat erau 
destul de scumpe, dar accesibile unor oameni din clasa 
de mijloc. Cei săraci puteau spera doar la vreun act filan- 
tropic. Mass media nu scotea o vorbă despre faptul că 
unii erau lăsaţi să moară. De altfel, nimeni nu putea fi 

acuzat. Statele preferau să salveze oameni din catego- 
riile productive, copiii și tinerii. Nu existau posibilităţi 
materiale pentru mai mult decât atât. 

Îi telefonă psihiatrului și îi relată toată tărășenia. 

Cu o oarecare vreme înainte, Neuman îl căutase și îi 
povestise despre un pacient al lui, un ins cu dublă per- 
sonalitate. Respectivul credea, cu argumente, că în el se 
manifesta, din când în când, un extraterestru. Acesta, 
alien-ul, scrisese un text interesant. În mod normal, pa- 
cientul, locotenent-colonel în retragere, n-ar fi putut să 
scrie aşa ceva. Ciudatul ins sfârşise în mod tragic. Deşi 
era un om sănătos și sportiv, făcuse un stop cardiac și 
murise. Nedumerirea doctorului Neuman nu fusese 
mică. Dorind s-o depășească, îl sunase pe Stoica și îi ce- 
ruse părerea. În mod oarecum neașteptat, psihiatrul era 
amator de sefeuri, iar cărțile lui Stoica îi plăcuseră fiindcă 
dovedeau anumite cunoştinţe de psihologie ale autoru- 
lui. Astfel se explica faptul că între cei doi se născuse un 
fel de amiciţie, puţin probabilă, cunoscut fiind faptul că 
medicii au un esprit de corps special, nutrind în secret 
convingerea că fac parte dintr-o elită a elitelor. Subiecti- 
vul Condor Stoica avea impresia că medicii au un soi de 
aroganță, bine distilată. Se înșela. Doctorul Neuman o 
dovedea. 

Cert este că începuseră să vorbească din când în când 
la telefon. Cazul colonelului cu dublă personalitate apă- 
ruse de parcă vreo forță ocultă ar fi dorit ca amiciţia dintre 
cei doi să se cimenteze. Venise și momentul când doc- 
torul îi propuse lui Condor să-i spună Marcel. Un argu- 

ment era faptul că aveau vârste apropiate. Da, dom'le, 
de ce nu!? Probabil că interminabila pandemie crease 
mai multe asemenea relații. Amenințați de virusuri și 
de război, bombardaţi neîncetat cu știri proaste de mass 
media, bieţii români, atâția câți mai rămăseseră în țară, 
aveau nevoie de prieteni. 

Pe scurt, Marcel se oferi să vină de îndată ce Condor 
va avea timp pentru așa ceva. 

— Şi doamna, desigur, completă politicos psihiatrul. 

— O întreb chiar acum. 

Ana nu avea nimic împotrivă. 

Vizita se produse în ziua următoare. Neuman apăru 
la ora cinci fix (după-amiaza) și ieși numaidecât la iveală 
faptul că face parte din „partidul” ultracorecţilor, al le- 
galiștilor fanatici. Deşi Stoica uitase să-i adreseze vreo 
rugăminte în acest sens, el era echipat cu un costum 
complet anticovid. Pe Marte o fi bun? se întrebă naivul 
Condor. Medicul avea și sacul special, recomandat de 
specialiști, dar nu și de oficialități. Sacul, cum avea să 
iasă imediat la iveală, primi salopeta medicului, înainte 
de a fi închis ermetic. Urmă dezinfectarea mâinilor, 
aproape maniacal de minuțioasă. 

Familia Stoica asistă cu blazare la operaţiile respec- 
tive, executate de Neuman cu mișcări precise, în holul 
apartamentului. 

Purtau toți măşti conforme și se gândeau că medicul 
nu era, în definitiv, decât politicos. Dacă te duci în vizită, 
nu e firesc să-i protejezi pe amfitrionii tăi? Ba da. Unii își 
băteau joc de respectivii rigoriști. Era o nouă formă a dis- 

prețului pentru vaccin şi măști de protecţie, la modă în 
primii ani ai pandemiei. Cine privea cu atenţie lucrurile 
și reușea să distileze ceva adevăr din minciunile emise 
de mass media îşi dădea însă seama că purtarea costu- 
mului de cosmomaut nu era chiar o prostie, din moment 
ce oamenii bogaţi o practicau. Pe planetă se murea „la 
greu” din cauza virușilor, deși un consens misterios pre- 
vedea că asemenea știri neplăcute nu trebuie răspândite. 

Neuman se transformă repede într-un domn elegant. 
Păstrase aparatul de respirat, iar fața de om amabil i se 
vedea printr-o mică fereastră, ca la cosmonauti. 

— Puteţi să vă scoateţi mășştile, spuse el, după ce salu- 
turile de bun venit se încheiară. Eu nu prezint nici un risc. 
Virusul are bunul simţ de a se transmite de preferință 
prin aerul expirat. 

Vocea lui ușor modificată de microfon răsuna destul 
de ciudat. 

— Gigi este plecat, veni Stoica cu o explicaţie de nimeni 
cerută. 

— Asta nu înseamnă că virusul nu se transmite și alt- 
fel, continuă medicul. De pildă, prin atingere. 

Condor constată că amicul său are simțul umorului. 
Uneori, banalitățile sunt foarte amuzante. 

În camera de zi, holograma era la locul ei, vag vibra- 
tilă, părând în același timp înfricoșătoare și inofensivă. 
Dacă nu cumva mă înșel, Marcel, cu aparatul lui, este mai 
amenințător decât ea. 

Se așezară în semicerc și câteva minute nu vorbi ni- 
meni. În cele din urmă, Stoica spuse, cu o voce destul 
de alterată: 

— Ei, ce spui? Cum ți se pare? 

Medicul era în elementul lui atunci când i se cerea 
părerea. De data aceasta însă nu se grăbi să răspundă. 
Se mulțumi să schițeze un gest de nedumerire, flutu- 
rându-și palmele. 

— Nu știu ce să zic, spuse în cele din urmă, cu o voce 
ciudat de ezitantă. Mi se pare ceva mult prea bizar. Nu 
seamănă cu nimic cunoscut de mine. Tu ce zici? 

— Păi, ce să mai spun, șopti Stoica. Pot să zic doar că mi 
se pare o apariție supranaturală, iar noi ne aflăm într-un 
fel de templu privat. 

— Spuneai la telefon că ai simţit un fel de potențare 
a intelectului. De parcă te-ai fi drogat. Așa a fost? 

Stoica o privi rugător pe Ana. Aceasta pricepu ce-i 
cere și interveni: 

— Condor îmi dă mandat să vorbesc în numele lui. 

Neuman, deloc amuzat, clătină aprobator din capul 
său monstruos. 

— Nu vreau să vă fac concurenţă, începu Ana. 

Pieptănată retro, cu cărare la mijloc și coc, era adora- 
bilă. 

— Marcel, interveni medicul în stil american. 

— Marcel, se conformă Ana. Nu pretind că mă pricep 
la psihologie, dar de când a apărut holograma, Condor 
este un alt om. 

— Cum adică? Doar sub raport intelectual sau și..., 
se interesă Neuman. 

Vocea lui răsuna cumva metalic. 

Din intonație, ceilalți pricepură că glumeşte și zâmbiră. 
Aluziile sexuale erau la modă, într-o lume unde legătu- 

rile oamenilor cu condiţia lor naturală erau din ce în ce 
mai slabe. Nimeni nu se supără. Mintoasa Ariana avu 
și ea un mic zâmbet complice. Treburile oamenilor mari 
nu i se păreau neobișnuite, ci doar diferite de cele ale 
copiilor. Un alt semn că mentalităţile se schimbau rapid. 

Ana se mulțumi să zâmbească „enigmatic“. 

— Mai bine spune dacă nu cumva simţi deja o oare- 
care schimbare, îi întrebă Stoica pe Neuman. 

Medicul se ridică din fotoliu și se apropie de holo- 
gramă. O clipă, ceilalți crezură că o va intersecta și trăiră 
o mică teamă superstițioasă. Medicul trecu pe sub holo- 
gramă. O clipă, capul său intersectă imaginea virusului 
și dispăru. Se întoarse în același fel și-și reluă locul. 

— Sper că n-am comis un sacrilegiu, spuse el. 

Din glasul lui răzbătea veselia. 

— N-ai simţit nimic? îl întrebă Stoica. 

— Ce să simt? 

Neuman părea din ce în ce mai bine dispus. 

— Noi am simţit, înterveni Ana, cu amabilitate. Poate 
că ni s-a părut. 

În loc să răspundă, psihiatrul își îndreptă bustul și 
rămase complet nemișcat. Ceilalţi, politicoși, așteptară. 

După vreo trei minute de tăcere deplină, vocea musa- 
firului se auzi, întrucâtva alterată de o răgușeală ciu- 
dată: 

— Aveţi dreptate. Mi-e greu să recunosc, dar simt 
ceva cu totul necunoscut. 

— Vezi? Vezi? se precipită Stoica, redevenit pentru o 
clipă adolescent. Sunt eu sefist, dar nu nebun. 


264 


Profetul naiv Voicu Bugariu 


Medicul nu era dispus să vină cu amănunte. Se mul- 
tumi să le spună că se va gândi. Discutară apoi despre 
niște evenimente politice recente. Nici unul dintre ei nu 
avea preferinţe în materie de partide politice. La această 
atitudine contribuia, de bună seamă, faptul că viața po- 
litică din România devenise pe nesimţite o parodie în 
toată regula. Aparenţele erau salvate, într-o oarecare 
măsură, dar teritoriul împuţinat și plecarea celor mai 
mulți români pe alte meleaguri schimbaseră lucrurile. 
Numai cine voia să se îmbete cu apă rece mai credea că 
suntem o țară și nu o entitate hibridă, un fel de colonie 
încrucișată cu un teritoriu ideal pentru refugiații de cine 
mai știe unde. 

Pe la ora şase, medicul plecă, promițând că va mai 
veni „în vizită la hologramă”. Din glasul lui, cei de față 
își dădură seama că a intrat într-o stare de spirit nu toc- 
mai bună. Stoica se miră, fiind convins de faptul că ami- 
cul lui este un ins foarte stăpân pe sine. De data aceasta, 
s-a transformat din medic în pacient. Holograma asta este 
dată naibii, ce să zic! 

Peste vreo două ore, Neuman telefonă și îi spuse lui 
Stoica că este neliniștit și i-ar face bine să se afle mai 
mult în preajma hologramei. 

— De ce, domnule? 

— Păi, mi-a dispărut starea aceea favorabilă. Aș vrea 
neapărat s-o recapăt. 

— Și? Vrei să te muţi la noi? Nu avem spațiu. 

— Nu, domnule! Nici vorbă de așa ceva. M-am gândit 
la cineva de la tine din bloc. Să mă ia în gazdă pentru 
un timp oarecare. 

Bunul Condor avea de ce să se mire. Un psihiatru de 
succes să stea în gazdă, ca un student?! Repede însă își 
depăși uimirea și căută în minte o soluţie. Repede apăru 
un nume. Doamna Mardare! Sigur că da! Avea trei ca- 
mere, iar fiica ei plecase în străinătate, ca majoritatea 
celor din generaţia ei. Lucra la Londra și vorbea din când 
în când cu părinții săi prin Skype. Spre regretul acestora, 
din ce în ce mai rar. Nici nu se gândește să mai vină în 
România, domnu' Condor, se plângea buna doamnă 
Mardare, atunci când Stoica, politicos de felul lui, o în- 
treba ce mai face Felicia, fiica din Regatul Unit. 

— Am o vecină cumsecade, îi spuse lui Neuman. O 
să discut cu ea. 

— Dacă nu te superi, te rog să vorbești chiar azi, in- 
sistă medicul, cu voce de om mai mult decât neliniștit, 
aproape disperat. O să-i plătesc cât cere. | 

Cred şi eu că o să-i plăteșşti, cugetă Stoica, devenit 
doar pentru o clipă niţel răutăcios. Ai niște tarife mări- 
cele, iar epoca actuală este „ideală” pentru cei mai slabi 
de înger. Una-două, pică în depresie. Ce fac ei? Se duc 
la psihiatru. 

— Bine, o să mă ocup, promise Stoica. Numai să fie 
bine. Îţi întrerupi consultaţiile? Și apoi, se va afla. Ce vor 
spune pacienții tăi? N-o să-i pierzi? N-o să creadă că tu 
însuţi apelezi la un drog ceva mai special? De unde până 
atunci îi tot sfătuiai să nu devină niște personalități adic- 
tive? 

— Nu-mi pasă. Cei inteligenţi nu se vor supăra, după 
ce află despre ce este vorba. 

Neuman avu un râs scurt. 

— Îmi dau seama că aș putea să mă diagnostichez 
singur, continuă el. Cu timpul, îți vei da seama că merită 
experienţa. 

Stoica ştia deja că luciditatea aparent indusă de holo- 
gramă este ceva nespus de prețios. Dacă un psihiatru ac- 
ceptă asta, înseamnă că este vorba despre un lucru important. 

Doamna Mardare îl primi cu un zâmbet de om cum- 
secade, vizibil doar prin expresia ochilor. Purta o mască 
conformă, aparent pentru întâia oară folosită. Soţul său, 
un om blând, era de asemenea mascat în mod regulamen- 
tar. Stoica le spuse despre ce este vorba și preciză că me- 
dicul este un om foarte serios. 

— Chiar dacă va sta doar câteva zile, o să vă plătească 
pentru o lună întreagă, încheie el. 

Cei doi soți se priviră. O clipă, ei formară împreună 
cu Stoica un grup de bucureșteni nemișcați. 

Se pare că soții Mardare se înțelegeau fără cuvinte, 
fiindcă vocea groasă a bărbatului se făcu auzită: 

— Da, domnu’ Stoica, îl primim. Va sta în camera 
fetei. Că și așa... 

E trist din cauza Feliciei. Condor căută informații cu 
telefonul său și află repede prețul pieței pentru situații 
asemănătoare. Era bunicel. Soților Mardare li se păru 
decent. Nu era vorba despre o închiriere, ci despre o găz- 
duire. Cu totul altceva. Suma obținută de soții Mardare este 
impozitabilă? Mă voi interesa. 

Scrupulosul Stoica ceru apoi să vadă camera. Părea 
în regulă, deşi era de presupus că medicul trăia la niște 

standarde mai ridicate. Cine mai ştie ce-o fi în mintea lui? 
Poate vrea să facă un experiment, să vadă cum este să locuieşti 
într-un bloc modest. Are scuza că l-a influențat holograma. 
Ca și pe mine. Este absurd, dar real. N-are rost să-mi bat capul. 

Întors în apartamentul lui, Stoica îi telefonă lui Neuman. 
Acesta se arătă mai bucuros decât ar fi fost normal și se 
arătă dispus să se mute chiar în aceeași seară. Cu greu, 
Condor îl convinse să amâne operațiunea pentru dimi- 
neaţa următoare. 

— Bine, spuse psihiatrul, dar să știi că nu mi-e ușor. 

Din nou, Stoica realiză absurditatea situației, nevero- 
similitatea ei. Dacă aș băga așa ceva într-un roman, ar 
râde și curcile de mine. Sindrom obsesiv-compulsiv, parcă 
așa îi zice. Suferea de aşa ceva personajul Monk, din serialul 
polițist. Neuman poate să-și pună singur acest diagnostic. 
Cine mai ştie ce-o mai fi şi cu holograma asta... 

A doua zi, pe la ora opt și jumătate, psihiatrul se pre- 
zentă la noul lui sediu. Nu părea defel afectat de vreo 
suferinţă fizică sau psihică. 

— Pur și simplu, am nevoie să stau în preajma holo- 
gramei, îi spuse el lui Stoica, după ce se salutară. 

— Da, te înțeleg. Numai să „bată” până la tine. 

Medicul se încruntă, îngrijorat: 

— Ai dreptate. Nu m-am gândit la asta. 

— Vom vedea curând, spuse Stoica, decis să nu se mai 
mire de nimic. 

leși curând la iveală faptul că medicul suferise o trans- 
formare interioară. Intenţiona să se transforme într-un 
creator de conținut digital, nici mai mult, nici mai puțin. 

Perplex, Stoica asistă în următoarele zile la transforma- 
rea camerei închiriate într-un soi de studio de televi- 
ziune. Modest, desigur, dar capabil să plaseze pe Neuman 
în postura de vlogger. 

Pentru psihiatru, banii nu erau o problemă, așa că 
achiziţionarea echipamentului decurse fără nicio difi- 
cultate. Un microfon lavalieră profesional, un stabiliza- 
tor de mișcare (trepied), un ring light, adică o lampă cir- 
culară, o cameră video performantă, un laptop scump, 
un software de editare. În fine, era necesar un fundal 
menit să-l reprezinte pe creatorul de conținut. Pentru 
acesta din urmă psihiatrul apelă la un specialist în do- 
meniu. Acesta îl sfătui să-și procure doar un green screen. 
N-aveţi nevoie de mai mult, domnu’ doctor. 

— Soții Mardare sunt de acord cu toate astea? se in- 
teresă, destul de blazat, Stoica. 

— Bineînţeles. Au fost chiar entuziasmați, fiindcă am 
de gând să le cer părerea, iar apoi să public opiniile lor 
despre lumea de azi. De multe ori, părerile oamenilor 
obișnuiți sunt foarte interesante. 

Te pomenești că și doamna Mardare s-a ascuţit la minte, 
cugetă Stoica. Nu că ar fi proastă, dar nu este o teoretici- 
ană. lar domnul Mardare a pățit ceva asemănător! Sunt 
în vecinătatea hologramei? Sunt. 

După două zile de la instalare, psihiatrul produse o 
primă conferinţă vizibilă pe Internet. Spre mirarea lui 
Stoica, probabil și a altor cunoscuţi ai medicului, tema 
dezbaterii avea niște legături destul de vagi cu psihiatria 
tradițională, practicată cu mult succes de Neuman până 

atunci. Nu era vorba, adică, despre suferințele individu- 
lui, ci mai degrabă de condiţia umană. 

Împreună cu o Ariana mai serioasă decât oricând, 
Stoica urmări expozeul psihiatrului, ba chiar îl transcrise, 
grație unei aplicaţii ingenioase. 

— Așa ceva ar da bine în romanul meu... Ce zici? o 
întrebă ulterior pe Ana. 

— Ca un citat mai lung? 

— Da, desigur. Nu fur ideile nimănui. Numai să mă 
lase doctorul. Trebuie să-i cer consimțământul. Așa este 
corect. 

După cum era de așteptat, psihiatrul își dădu acor- 
dul. Da, Stoica putea să folosească textele lui, chiar fără 
să le citeze sursa. 

— Așa era pe vremuri, în unele culturi, îi spuse Con- 
dor partenerei sale. Nu se ştia ce sunt acelea drepturi de 
autor. După ce era lansată, o idee devenea folclor, bun 
al tuturor. 

— Ca la bancuri? întrebă Ariana, prezentă la discuţie. 

— Da, scumpo, exact așa. 

Cum să facă? Se decise să elimine unele pasaje, pen- 
tru a nu lungi textul prea mult. În retorică, repetările nu 
deranjează, ba chiar dau bine. În proză, altfel stă soco- 
teala. Sau poate ar fi mai bine să rezume ideile doctoru- 
lui? Alese varianta cea mai plăcută. Să-i povestească mai 
întâi Anei și doar apoi să se decidă ce păstrează pentru 
romanul său. Privirile ei de cadână sobră îl stimulau 
peste poate. Voi profita de faptul că ea nu a văzut încă fil- 
mulețul. 

— Uite, Ana, cum stă socoteala, începu el, după ce ea 
se declară interesată. Prietenul nostru este un globalist. 
Tonul său este civilizat și prevenitor, cum era și de aş- 
teptat. În primul episod se referă la o carte despre viitor, 
apărută în 2006. Ia idei din această carte. Nu știu cât de 
mult te interesează geopolitica... 

— Mă interesează, spuse Ana, serioasă. 

Stoica observă cât de mult îi seamănă fiica ei (a lor?), 
în anumite momente. 

— Eu sunt autor de sefeuri, continuă Stoica. Acest 
gen literar se ocupă de viitor, dar de unul unde nu mai 
vine vorba despre națiuni și popoare. Există și excepții, 
fireşte. Şi la noi au apărut câteva cărți despre viitorul 
României, ca țară. 

Ana îl încurajă din priviri să continue. 

— Neuman consideră că etniile nu au viitor. Vor fi 
dizolvate de schimburile frenetice între populații, faci- 
litate de tehnologie. Sunt de acord cu el, dar consider că 
o anumită etnie este scutită de acest proces aparent ne- 
plăcut. Mass media are grijă de asta. 

Ana tăcu, încurajator. Stoica observă, a suta oară, că 
ochii ei sunt neobișnuit de limpezi. 

Încurajat de prezenţa celor două și stimulat (!?) de 
prezenţa hologramei, Stoica se lansă într-un monolog. 
Interesant? Cine ştie... Le vorbi „fetelor” despre ideea 
imperială, prezentă de multă vreme în istoria umani- 
tății. Observă că libertatea individului, tot ce poate fi 
mai opus acestei idei, a fost promovată de ceea ce auto- 
rul cărții din 2006 numește „democraţie de piață”. Din 

când în când, Condor își scoase la iveală și propriile opi- 
nii despre aspectele discutate. Acest autor francez, evo- 
cat atât de „evlavios” de Marcel, este de fapt un marxist, 
tinu el să precizeze. Mai întâi, el spune că unicul drum 
posibil al umanităţii este capitalismul și singurul țel re- 
zonabil al acesteia este libertatea fără margini a indivi- 
dului. Ulterior ajunge însă la concluzia că trebuie altceva. 
Se contrazice și nu recunoaște că apelează la idei din 
morala creștină. Creștinismul și comunismul au unul și 
același ideal utopic. Obţinerea unei egalități între oa- 
meni, precum și apariția unui om nou, capabil de altruism. 
Creștinul perfect devine, la autorul respectiv, transu- 
manul. 

Reproducând asemenea idei, indigeste pentru cineva 
neinteresat de problemă, Stoica avea anumite îndoieli. 
Cele două erau persoane foarte inteligente, dar nu cumva 
filozofia omului plasat dincolo de limitele sale cunos- 
cute este prea abstractă? Oricine știe ce este acela un om 
cumsecade și-și dă seama că ar fi de dorit ca toți oamenii 
să fie ca el. Privind însă la televizor și la diferite alte 
ecrane unde se pot vedea frânturi din lumea reală, se 
constată că oamenii sunt de fapt răi și lacomi. Există 
niște minorități stimabile, ecologiștii. Majoritatea zdro- 
bitoare însă... 

Condor, transformat într-un referent devotat, povesti 
despre răul din lume, înmulțit în societatea de consum. 
Aminti ipoteza că democraţia de piață, aparent formula 
ideală pentru umanitate, se dovedește la un moment is- 
toric dat, destul de fragilă. Autorul respectiv conchide 

că piaţa va învinge democrația. Ce se va întâmpla atunci? 
Vor înflori dictaturile de diferite nuanţe. 

Ana și Ariana îl ascultau cu atenţie și păreau real- 
mente interesate. Mai sunt și minuni pe lumea asta, cu- 
getă Condor. Sau sunt eu un ticălos de sexist și le creditez 
din capul locului cu niscaiva inferiorități intelectuale!? 
Nu. Atunci? Se pare că există o muzică a cuvintelor lip- 
site de înțeles. Este clar că Ariana nu pricepe despre ce 
este vorba, dar savurează melodia. 

Când Stoica lăsă impresia că a încheiat, Ana îl întrebă: 

— Şi? Ce propune doctorul nostru? 

— Recomandă ca oamenii să depăşească răutatea și 
prostia. Să devină altruiști. 

— Prostia este greu de depăşit, se auzi glăsciorul de 
înger al Arianei. Dumnezeu i-a făcut pe unii proști. Așa 
mi-a spus bunica. 

Cei doi adulți se priviră surprinși și mândri. În acel 
moment, Stoica se simţi un tată „cu acte”. Se gândi că 
n-ar avea rost s-o felicite pe fetiță pentru inteligenţa ei. 
Cel mai potrivit era s-o trateze ca pe un adult. Cel puțin 
în acele momente. 

— Ai dreptate, spuse posibilul tată. Prostia este o 
boală fără leac. Iar când respectivul este și pus pe fapte, 
adică e un om activ, e de rău. 

Mama și fiica încuviințară cu seriozitate. 

Lucrurile evoluează imprevizibil în ziua de azi. Un 
exemplu. În ultimele zile, holograma sau întâmplarea 
m-au ajutat să înțeleg; mai bine lumea actuală. Cel puţin, 
așa am impresia. Nu există deocamdată o instanţă capa- 
bilă să ratifice această convingere a mea... Dacă vreodată 
romanul premeditat de mine va fi scris şi va fi editat, 
voi afla, poate, cum îmi văd alţii interpretările. Sunt cu- 
rios, de exemplu, să aflu părerea altora despre bătaia de 
joc, dar şi despre industria şi consumatorii produselor 
de lux. Holograma mi-a „șoptit” că aceste două fenomene 
sunt niște chei pentru înțelegerea oamenilor de azi. 

Vă rog să admiteţi, apoi, doamnelor și domnilor, că 
principalele resorturi ale istoriei umane sunt dorința de 
putere și de expansiune teritorială (mai nou, econo- 
mică). În acest context, sunt interesante vocațiile de stă- 
pâni ale unor grupuri umane, dar și cele de slugi, ale 
altora. Bătaia de joc este rezervată slugilor, gustul pen- 
tru lux, stăpânilor. 

Ideile acestea și altele de felul lor mi-au tot bâzâit 
prin minte și am ajuns la concluzia ciudată că n-ar fi rău 
să-l imit pe doctorul Neuman, să devin un ins doritor 
de faimă online. Acest proiect contrazice stilul meu de 

viață, străin de autopromovarea frenetică practicată de 
cei mai mulți dintre colegii mei de breaslă. Aceştia reu- 
șesc să mă surprindă, prin eforturile lor aparent dispe- 
rate. De ce vorbesc atât de mult și de des pe rețelele 
sociale despre propriile lor proiecte literare și despre mi- 
cile lor succese? Ca să-și vândă mai bine cărțile, de bună 
seamă. Nu ar fi cazul să-i lase pe criticii literari să decidă, 
cum se întâmpla pe vremuri, când oamenii obișnuiți nu 
aveau atât de multe metode de a se face auziţi și văzuți? 
Sau să apeleze la niște profesioniști în materie de pro- 
movare? Se pare că respectivii știu că intervenţiile lor 
autolaudative nu prea măresc vânzările. Atunci? Ei bine, 
vorbitul despre sine însuși este savuros. Practicându-l, 
oamenii trăiesc o satisfacție destul de mare. În conver- 
sațiile cotidiene, cele mai multe dintre ele telefonice, mai 
nou, omul știe că nu poate să vorbească despre el însuși 
prea mult, dacă nu cumva este un naiv incurabil, fiindcă 
riscă să-l piardă de mușteriu pe interlocutor și acesta să 
nu-i mai răspundă pe viitor la telefon. Pe Facebook însă 
această primejdie nu există. Hârtia, fie ea și virtuală, su- 
portă orice și oricât. Când te saturi de laudele de sine 
ale cuiva, poți să renunțţi la ele, în mod discret. Insul res- 
pectiv nu va afla niciodată că textele lui nu sunt pe pla- 
cul tău. 

Lucrurile s-au precipitat, ca să zic așa, iar planurile 
mele de a deveni un emul al doctorului Neuman au 
căzut. Doamna Mardare, foarte comunicativă de felul 
ei, a vorbit cu cine mai știu eu cine despre hologramă și 
vorba s-a dus. Din aproape în aproape, avidele fete de 

la un post de știri au aflat. Am fost contactat de una din- 
tre ele. Văzându-i chipul fără vârstă pe micul ecran al 
telefonului, mi-am amintit de ea. Era una dintre știris- 
tele transformate de meseria lor în niște roboți volubili, 
gata oricând să vină cu o noutate rea sau să organizeze 
un talk-show zadarnic despre o trecută sau viitoare ane- 
xiune teritorială (sau economică), iar apoi să-și agaseze 
inerlocutorii cu întrebări agresiv-naive și simplifica- 
toare, de om străin de istorie și de geopolitică. Altfel, o 
persoană extrem de agreabilă, n-am ce zice. Voia să facă 
o scurtă prezentare a hologramei. 

„Aş dori să vin până la dumneavoastră. S-ar putea?” 

Paralizat de propria mea politeţe, n-am fost în stare 
s-o refuz și nici că negociez vreun preţ. Am reușit totuși 
s-o rog să poarte, ea și cei din echipa ei, măști profesio- 
nale. Ca și alte vedete din branșa ei, făcea abstracție de 
virus. Era un comportament ordonat nu se ştie de cine, 
sau era poate doar o emanaţie a epocii, capabilă să pro- 
ducă o mutație de mentalitate. Virusul își făcea de cap 
în continuare, iar tulpinile noi erau rele, agresive, nu ra- 
reori letale. Cei din mass media nu-i mai dădeau atenţie, 
se făceau că plouă, cum se spunea cândva. 

După o scurtă ezitare, cu vocea ușor acrită, cuvenită 
unui ins practic anonim: 

„Da, desigur. Vom purta măști.” 

Echipa de la postul de ştiri a apărut a doua zi, la ora 
cinci după-amiaza, cum am convenit. Punctuală cucoana, 
n-am ce zice! 

Independent de mine, doctorul Neuman aflase de 
această vizită şi s-a prezentat, ușor stânjenit, dar cere- 

monios ca întotdeauna. Mi-a cerut scuze pentru că vine 
neinvitat de mine. l-am spus că totul este în ordine. 
Chiar era totul OK. Ansamblul situaţiei era atât de bizar, 
încât nişte amănunte nu mai contau. 

În apartamentul meu modest s-a produs o oarecare 
înghesuială. Scosesem niște mobile din camera cu holo- 
grama și se făcuse ceva spaţiu, dar tot „strâmtoare” ră- 
măsese. Ce să-i faci!? Asta-i situația. Ana și cei doi copii 
plecaseră imediat după sosirea echipei de filmare. Din 
nou, partenera mea își dovedea flerul, scutindu-i pe copii 
de o situaţie confuză, idioată, de fapt. 

Doamna a început numaidecât să ne spună ce avem 
de făcut şi unde să stăm. În camera mea de zi erau șapte 
persoane. Foarte multe. Echipa de la postul de ştiri nu- 
măra trei persoane, soții Mardare erau și ei prezenţi, tot 
neinvitați de mine. În mod evident, trăiau momentul de 
glorie al existenţelor lor. Asta ce citea pe fețele lor de oa- 
meni cumsecade. 

Personajul principal, văd că am uitat de el, era holo- 
grama. La locul ei, parcă mai strălucitoare cu o nuanţă 
decât de obicei, enigmatică, nemotivată, un fel de OZN 
intrat în viața cotidiană. 

Scena mi s-a părut foarte potrivită pentru a fi intro- 
dusă în romanul meu. Eram însă eu în stare să mă de- 
tașez suficient de mult pentru a prinde adevărul ei? 
M-am întrebat ce se va întâmpla în viitor cu logoreica 
doamnă, atunci când influența hologramei va începe să 
se facă simțită şi asupra ei. Va scăpa ea oare de aparent 
definitivul ei amatorism? Va reuşi să nu-i mai întrerupă 

prostește pe invitaţii săi, oameni totuși avizaţi în anu- 
mite domenii? Își va economisi ideile naive de jurnalist 
cu un discurs agresiv? 

În seara zilei următoare, am văzut un filmuleţ cu ho- 
lograma „mea”. Pe ecran, ştirista transformată în repor- 
ter purta o mască profesională. La fel, doctorul Neuman. 
Ceilalţi, adică eu și soții Mardare, măști obișnuite, dar 
conforme. M-am ascultat spunând câteva vorbe despre 
ciudata apariție și am fost oarecum surprins să constat 
că vocea mea este cu totul alta decât aveam eu impresia. 
Cunoșteam fenomenul, dar mi-am permis o nouă mică 
mirare. În definitiv, am filozofat în sinea mea, oricât de 
evoluați am fi, tot propria persoană ni se pare a fi lucrul 
cel mai interesant din univers. 

Figura centrală a filmulețului n-a fost holograma, ci 
doamna reporter. Ea a produs niște opinii despre pute- 
rea științei contemporane. Oarecum distorsionată de 
microfonul măștii, vocea ei de robot volubil a reușit, 
încă o dată, să mă calce pe nervi. Această doamnă știa 
foarte bine două lucruri: să lanseze întrebări brutal- 
naive și să-l întrerupă pe vorbitor. Ideea ei era că holo- 
grama este un fenomen oarecare, o fotografie mai spe- 
cială, iar presupusele ei calități psihotrope sunt o inven- 
ție. Cu o oarecare tristețe, am băgat de seamă că activi- 
tatea mea de autor nu a fost menționată. Doamna și cei 
din redacția respectivă nu auziseră de cărțile mele sau 
poate le socotiseră prea neînsemnate. Ce mai contează 
literatura de ficţiune în zilele noastre? Doctorul Neu- 
man a avut parte de ceva mai multă atenție decât mine. 

Doamna reporter a făcut un efort vizibil și a reuşit să 
nu-l întrerupă vreme de circa două minute, atunci când 
acesta a vorbit despre psihologia de masă. Adevărul e că 
amicul știa cum să capteze atenţia unui auditoriu, iar 
ceva din atitudinea lui prevenitoare avea darul ciudat 
de a fi cumva ameninţător. Nu veți îndrăzni să mă contra- 
ziceți, spunea ceva din personajul interpretat de el. 

Reportajul respectiv a fost difuzat într-o emisiune 
axată pe ciudățenii greu de explicat științific. Comenta- 
torul, un domn trecut bine de optzeci de ani, bonom, le-a 
explicat telespectatorilor că o hologramă nu poate să fie 
transmisă la o prea mare distanţă și, prin urmare, în 
apartamentul meu există un releu, un dispozitiv capabil 
să reproducă semnalul. De ce nu a fost găsit acest dispo- 
zitiv? Fiindcă nu a fost căutat. În încheiere, s-a stabilit 
că holograma nu are nicio putere. Acesta este un basm 
urban, a conchis, îngăduitor, moderatorul. 

Un simplu fapt divers, printre altele. Cu toate aces- 
tea, s-a dovedit încă o dată că oamenii au reacții impre- 
vizibile. Imaginile hologramei n-au fost imediat uitate, 
precum nenumărate alte evenimente pe moment fasci- 
nante. S-ar fi spus că holograma, prin cine mai ştie ce 
mijloace paranormale, a reușit să inoculeze un virus psi- 
hologic. Am fost nevoit să-mi probez, iar și iar, darul de 
a fi un om politicos și respectuos. Nu numai că nu mi-am 
închis telefonul, dar am și răspuns la întrebările unor 
necunoscuți. 

În definitiv, mi-am spus, este un noroc, pentru un autor 
de proză. Am parte de conversații cu oameni de tot felul 
și pot să-i înțeleg pe contemporanii mei. 

Am primit telefoane de la cele mai surprinzătoare 
personaje cu putință. Am avut chiar prilejul să dovedesc 
că pot să mă exprim într-o engleză rudimentară. Cunos- 
când lumea prin mass media, ai tentaţia că crezi că doar 
oamenii notorii contează, iar restul sunt niște spectre, 
desigur cumsecade. Anonimii sunt adesea foarte intere- 
sanți, în realitate. M-am convins de acest fapt. 

Ar fi fost bine, poate, să înregistrez convorbirile, iar 
apoi să folosesc diferite replici într-un roman al oame- 
nilor anonimi și al raporturilor acestora cu holograma. 
N-am făcut-o, fiindcă mi s-a părut incorect. Furtul inte- 
lectual este însă ceva uzual, face parte din joc. Cine își 
mai bate capul cu paternitatea unui text vizibil pe Inter- 
net? Am citit texte foarte interesante, semnate de inși cu 
totul necunoscuţi. Cui îi pasă de ele? În schimb, dacă 
respectivele idei sunt reluate și fardate un pic de un ins 
notoriu, altfel stă socoteala. Numele respectiv este citat 
cu respect. Uite cazul lui Mihail Sadoveanu, un scriitor 
român, probabil necunoscut de generaţia tânără. Se 
spune că romanul „Baltagul”, cel mai reușit text al lui, 
a fost scris de un profesor de țară, anonim. Acesta a ve- 
nit cu unicul exemplar al manuscrisului său la maestru, 
pentru o părere autorizată. Senin, maestrul a publicat 
cartea în nume propriu și a obținut un meritat succes. 
Nu există dovezi că lucrurile s-au întâmplat așa. Poves- 
tea ilustrează însă mecanismul menţionat de mine mai 
sus. 

Mi-a telefonat și un specialist în domeniu. Spunea că 
meseria lui este să genereze şi să transmită holograme. 

Ar putea oare să-mi facă o vizită? Nu l-am refuzat, dar 
i-am spus că nu locuiesc singur, iar virusul este un mare 
pericol. Așa că îl rog să mă mai sune peste o vreme oa- 
recare. M-am gândit că nu pot să-mi transform aparta- 
mentul într-un loc de pelerinaj sau într-unul de docu- 
mentare științifică. Nu era corect pentru familia mea. Şi 
apoi, i-am spus omului, riscând ca el să mă creadă ţicnit, 
ce contează cum a apărut holograma? Important este că 
există. 

Cum interesul pentru hologramă n-a dispărut, ba 
chiar a dat semne că se amplifică, doamna reporter a 
reacționat. În mod curios, tonul ei s-a schimbat. A căpă- 
tat nişte accente mieroase! De parcă subsemnatul ar fi 
fost vreo vedetă, vreun cântăreţ de manele celebru și nu 
un biet truditor cu creierul, pentru alții. 

„AȘ vrea să organizez un talk-show, domnu’ Stoica. 
Ce spuneţi, doriţi să participaţi?” 

„Despre hologramă?” 

„Da.” 

N-am fost prea surprins de inițiativa ei. O aşteptam. 
Discuţiile online deveniseră ceva uzual. Era normal să 
se ajungă la așa ceva. Urma să mă înregimentez și eu în 
vasta armată a celor vizibili la televizor, măcar pentru 
câteva minute. Spunându-i că accept, m-am gândit că în 
cele din urmă toți oamenii vor deveni niște jurnaliști. 
Din moment ce îţi spui opiniile la televizor, ești un fel 
de ziarist, nu? Oricum, ieși din anonimat, măcar pentru 
un timp foarte scurt. 

Doctorul Neuman avea să fie un participant impor- 
tant. Micile lui produse cinematografice, vizibile pe Inter- 

net, avuseseră ecou, se pare. Şi nu numai la nivelul pen- 
sionarilor binevoitori, dispuși să admire orice nu con- 
trazice morala tradițională. Unul sau mai mulți oameni 
de televiziune ciuliseră urechile la consideraţiile psihia- 
trului. Nasurile lor fine mirosiseră o sursă de mărire a 
profiturilor. Pe scurt, apartamentul meu tindea să devină 
un fel de Maglavit, iar holograma (sau subsemnatul!?) 
un fel de Petrache Lupu. Bună treabă! 

Nu puteam permite înmulțirea prezențelor fizice. În 
schimb, cu amabilitatea mea socotită de unii (nu și de 
Ana) patologică, eram dispus să facilitez contacte online. 
Nu puţini au fost amatorii de așa ceva. Mi s-a sugerat 
chiar să fac din toată povestea o afacere lucrativă, să în- 
scriu o firmă, să percep taxe şi să plătesc impozit. Un 
avocat necunoscut, foarte amabil și el, s-a oferit să mă 
ajute, pe gratis! 

Revenind la talk-show, menţionez un amănunt poate 
interesant. Discutând amănuntele, foarte sfios, cu înfipta 
doamnă de la postul de știri, l-am propus pe nea Mișu. 

„Să participe și el, doamnă, dacă nu vă supăraţi. Nu 
a publicat cărți și nici nu este profesor universitar, dar 
are idei foarte interesante despre hologramă. Și despre 
pandemie.” 

Spunând aceste vorbe, știam că pe ecranul doamnei 
nu apare doar figura mea de om indecis, dar și holo- 
grama. Nu cumva era în stare să influențeze oamenii 
doar prin simpla ei imagine? 

După o scurtă ezitare, cu o expresie de om suferind, 
repede ștearsă, doamna a acceptat. 

„Da, de ce nu? Dacă are idei interesante...” 

„Vă mulțumesc. Când va fi talk-show- ul, deci?” 

„Poimâine, vom înregistra. ÎI vom difuza curând.” 

„Credeam că va fi ceva spontan. Pe viu, ca să zic așa.” 

Doamna, lovită de o amabilitate stranie, necuvenită 
unui necunoscut ca mine, aproape mieroasă: 

„O, nu! Noi am dori să fie așa, dar nu se poate. Subi- 
ectul este sensibil, vă dați seama.” 

Nu-mi dădeam deloc seama de ce ar fi sensibil subi- 
ectul. În fond, holograma era o ciudăţenie. Cât priveşte 
capacitățile ei paranormale... Dacă nu există dovezi știin- 
țifice, se poate discuta doar despre mitologie urbană. 

Constat că nu am spus nimic despre opiniile docto- 
rului Neuman. Subtitrate în limba engleză! În esență, 
pledoariile lui sunt acelea ale unui europeist pe cale de 
a se transforma într-un globalist. El se consideră, pe bună 
dreptate, român, dar socotește că patriotismul, așa cum 
îl văd și eu, este ceva de domeniul trecutului. Nu este 
productiv, pur și simplu. Etnicism? Puah! Nu știu dacă 
sub influența hologramei sau doar datorită talentului 
său oratoric, opiniile sale sunt foarte credibile. Obișnuit 
fiind să ascult cu mare atenţie părerile altora, chiar dacă 
îmi contrazic propriile convingeri, l-am urmărit cu tot 
respectul, încercând să-mi depășesc toate eventualele 
prejudecăți. 

Poate că pandemia, cu efectele ei psihotrope insidi- 
oase, m-a „scrântit” un pic, dar am avut neta impresie 
că amabilul psihiatru îmi vorbeşte mie personal. Greșești, 
dragă prietene, parcă îmi spunea el, în lumea de azi con- 

tează în primul rând drepturile individului. Patriotis- 
mul tău este de fapt o derivație din mentalitatea tribală. 
Pui un anumit grup uman înaintea altora și ai înclinația 
de a-l favoriza. Nu este corect, trebuie să recunoști. O 
să-mi spui că propria familie este tot un grup și nu ai 
cum să nu o favorizezi. Lucrurile se vor schimba și în 
această privință, poate nu foarte curând, dar nici prea 
departe în timp. Cum, l-am întrebat doar din priviri, să 
mă transform într-un robot corect? Așa ceva nu'se poate, 
doctore! Nu se poate încă, parcă ar fi spus el. Noile vre- 
muri cer așa ceva. Glia strămoșească, atașamentul su- 
biectiv față de ceea ce s-a știut până azi că înseamnă o 
țară — idei și atitudini depășite. Contează soliditatea și 
reziliența instituțiilor democratice. Şi, desigur, libertatea 
individului, precum și corectitudinea politică (ideolo- 
gică). România este de fapt o colonie? Libertatea obținută 
de români este aceea de a-și alege stăpânii? Nonsense. 

N-aș vrea să se înțeleagă că psihiatrul a etalat aseme- 
nea idei. După cum amabilele cititoare și generoşii citi- 
tori vor binevoi să observe, i le-am atribuit eu, propunând 
niște extrapolări logice. De fapt, doctorul Marcel s-a re- 
ferit la binefacerile participării României la structura su- 
prastatală europeană și implicit la drumul planetei către 
globalizare. 

El a vorbit despre contradicția dintre familia tradițio- 
nală și omul viitorului. Unde este problema? Ce cusur 
are familia? Este perfectă, evident, a precizat psihiatrul. 
Numai că preferința exagerată pentru anumite persoane 
se află în contradicție cu corectitudinea ideologică. Îmi 

dau seama că ceea ce spun sună comic, s-a grăbit el să 
precizeze, dar ajungem la această concluzie, dacă jude- 
căm nepărtinitor. Omul viitorului va fi un ins perfect 
imparţial, va fi deasupra condiţiei umane cunoscute, va 
fi aproape un zeu al echităţii. El nu va fi un patriot, ci un 
bun cetățean al planetei. Cunoscutul sentiment de apar- 
tenenţă nu va dispărea, dar va apărea în forme schim- 
bate. Individul se va considera un membru al comuni- 
tății mondiale. Tradițiile locale nu vor fi abandonate, ba 
chiar dimpotrivă. Ele vor fi însă, adaug eu, mai ales de 
domeniul mâncărurilor apetisante și al veșmintelor pi- 
torești. 

Judicioase consideraţii! O spun/scriu fără nicio ironie. 
Întrebarea este însă cât de realizabil este un asemenea 
proiect uman măreț. 

Talk-show-ul a avut loc și a fost interesant pentru im- 
probabilii, dar nu imposbilii telespectatori interesaţi. 
Dincolo de posibilele ei calități paranormale, holograma 
era nespus de stranie. Putea fi considerată un fapt divers, 
dar unul nemaipomenit de ciudat. Moderatoarea, ființa 
cu debit verbal de cascadă, s-a trezit că lucrurile o iau 
razna. Jurnalistul de ştiinţă, venerabilul octogenar sprin- 
ten la minte, a spus un fel de cuvânt introductiv, repe- 
tând că holograma nu este mai mult decât un obiect vir- 
tual bizar. La aceste cuvinte, imaginea hologramei, pre- 
zentă pe un ecran mare, a părut că devine mai străluci- 
toare, iar vorbitorul s-a poticnit, dacă pot spune astfel. 
Apoi a dres-o şi a spus că, în definitiv, cunoașterea ştiin- 
țifică e departe de a fi lămurit toate aspectele neobiș- 
nuite ale lumii. 

Singurul specialist de acolo a fost, la drept vorbind, 
doctorul Neuman, prietenul meu. El putea să se pronunţe 
cât de cât autorizat despre capacităţile psihotrope ale 
hologramei. De altfel, dacă mă gândesc bine, organiza- 
rea talk-show-ului a fost la fel de bizară precum holo- 
grama. Cum permiseseră așa ceva şefii moderatoarei? 
Regula era ca dezbaterile să pornească de la probleme 
de interes public. Faptul că de fapt discuțiile respective 
erau niște mori capabile doar să macine în gol era o altă 
chestiune. Cui îi păsa? Jurnalistica, a cincea putere în 
stat, era o realitate, iar rolul ei, teoretic cel puţin, era im- 
portant. Îi trăgea de mânecă pe oamenii puternici și îi 
împiedica să facă rău. Unii jurnaliști, fără îndoială, erau 
utili societăţii și democraţiei. Marea masă a respectivei 
bresle era însă o colecționară de fapte diverse. Intere- 
sante, neinteresante? 

Bizareria dezbaterii s-a accentuat atunci când discu- 
ţia despre capacitățile psihotrope ale hologramei s-a 
transformat într-una despre situația României în lume. 
De unde și până unde? La diferitele posturi de televi- 
ziune din țară era de la sine înțeles că europeismul este 
ideologia optimă, iar orice altceva nu este decât un mar- 
xism deghizat, demn de milă, dacă nu chiar de dispreț. 
Atunci când am spus că românii de azi sunt niște sclavi 
datornici, moderatoarea m-a lăsat să vorbesc, deși filo- 
zofia postului său i-ar fi cerut să mă întrerupă. Nu s-a 
impacientat nici când am spus că generaţiile viitoare vor 
fi bune de plată și că tot ce este de valoare în ceea ce a 
fost până mai ieri România nu ne mai aparține, la drept 


286 


Profetul naiv Voicu Bugariu 


vorbind, decât în mod formal. Evident, excepție fac unele 
bunuri culturale cu valoare simbolică, cum ar fi mânăs- 
tirile vechi sau castelele. 

Combătându-mă, doctorul Neuman a arătat o diplo- 
maţie remarcabilă, determinându-mă să cuget că ar fi 
putut face o carieră de om politic. Lururile nu stau chiar 
așa, a spus el, cu un abia vizibil zâmbet îngăduitor. În 
lumea de azi, valorile sunt fluide şi ideea că România 
este de fapt o colonie este extravagantă. Investiţiile stră- 
ine sunt favorabile, iar faptul că românii muncesc în 
străinătate nu este defel infamant. Vremurile când între 
nobili și iobagi era o distanță enormă au trecut pentru 
totdeauna. Angajatorul este un element în angrenajul 
de producţie, iar atitudinea lui față de angajat este una 
de corectitudine și de camaraderie. Fondurile europene 
se dovedesc providenţiale pentru România. În câteva 
decenii vom ajunge să avem un nivel de trai la fel de ri- 
dicat ca al occidentalilor. Ne aflăm pe singurul drum po- 
sibil. 

Nu puteam să-l întrerup, aș fi încălcat regula jocului. 
Aș fi avut însă ce să-i spun despre eșecurile guvernelor 
de după 1989. Ascultându-l, am realizat încă o dată cât 
de antinomică este alternativa suveranitate — integrare. 

Opinii simpatice au avut și soții Mardare. Niciodată 
n-aş fi crezut că modeștii mei vecini de palier sunt în stare 
să vorbească atât de coerent şi dezinvolt. În esenţă, ei s-au 
declarat mulțumiți de viață, părând aproape euforici. 

Eu îl știam pe domnul Mardare drept un om cumse- 
cade, sobru, tăcut, „de casă”, adică gospodar. Eram cu el 

în relaţii de bună ziua, cum vine vorba. Deși soţia sa îmi 
făcea curățenie, nu progresasem deloc spre niște relații 
mai amicale. Să mă invite vreodată la o bere? Nici vorbă. 
În fața camerelor de luat vederi și a imaginii bizare a ho- 
logramei, din el a ieșit un alt om. Ce schimbare, domnule! 
A înflorit, literalmente! O privea pe doamna Mardare 
cu nişte ochi drăgăstoși, ceva de speriat! În nemernicia 
mea, mi-am închipuit numaidecât că explicaţia este de 
natură sexuală. l-a revenit potența, intactă, ca pe vre- 
muri! Noroc că moderatoarea l-a întrerupt, lăsându-mi 
impresia că o face cu un oarecare efort de voinţă. Ori- 
cum, cine l-a auzit a înțeles că holograma are darul de 
a-i face pe oameni fericiţi, de a le împrumuta un ultra- 
optimism invidiabil. Ce pandemie? Ce dizolvare a ţării? 
Ce anexări teritoriale? Ce aservire economică? Astea 
sunt aspecte secundare, părea să spună domnul Mar- 
dare, cu toată ființa lui. Principalul este că eu mă simt 
excelent. 

Nu-mi rămâne decât să rezum opiniile unchiului meu 
înţelept, nea Mișu. Îmi dau seama că nu voi putea să le 
inserez în proiectatul meu roman. De altfel, întreaga 
dezbatere nu are ce căuta într-un roman comercial. Unde 
sunt conflictele, domnule? Unde sunt victimele, cada- 
vrele? Atrocităţile? Suspansurile? Criminalii în serie, 
vicioșşii siniștri, violatorii? Copiii sacrificați în mod sis- 
tematic de niște oameni bestiali, precum în cărţile unui 
autor de la noi, foarte mândru de elaborările sale? Fe- 
meile criminale, capabile să scoată inimile din victimele 
lor încă vii, cu mâinile goale? 

Nea Mișu, paradoxal ca în multe alte dăţi, s-a lansat 
într-un elogiu al gândirii lui Petre Ţuţea. Moderatoarea, 
paralizată de nu știu ce toxină enigmatică emisă de ho- 
logramă, nu l-a întrerupt. Adevărul este că unchiul meu 
este un ins carismatic și un vorbitor foarte bun. Să aduci 
astăzi vorba despre românism la un post TV de la noi 
altfel decât disprețuitor și reprobativ pare totalmente 
imposibil. Ei bine, nea Mișu s-a referit la românismul 
lui Ţuţea și a spus că această atitudine ideologică este 
una dintre mai multele posibile. De asemenea, el s-a re- 
ferit la legătura dintre ortodoxie și valorile românești 
tradiționale. Una dintre cărțile postume ale lui Ţuţea se 
numește „Între Dumnezeu și neamul meu”. Un globa- 
list se va declara indignat sau doar dispreţuitor, la vede- 
rea unor asemenea texte. Nea Mișu, om inteligent de 
felul lui, n-a spus că este un adept înfocat al ideilor lan- 
sate de Petre Ţuţea. A spus însă că patosul acestuia are 
ceva seducător şi că renunțarea la valorile tradiționale 
legate de apartenenţă etnică presupune o mutație în ma- 
terie de inteligenţă. Să fii patriot este comod, doamnelor 
și domnilor, a spus el. Este și uman, dacă-mi permiteți. 
Trebuie să ţinem seama și de calitățile de vizionar ale fi- 
lozofului fără operă scrisă. „Robeşte-mă, Doamne, ca să 
mă simt liber.” Acesta este un citat din Imitatio Christi, 
preferat de el. Sună bine, ce să zic. Pe mine mă intere- 
sează însă mai mult valoarea psihologică, dincolo de 
sensul teologic. Se poate să fii rob și să te simţi bine? Se 
pare că da. Actul de a servi pe cineva are, se pare, ceva 
euforizant. Românii de azi experimentează așa ceva și 

uite că nu se decid să se revolte împotriva stăpânilor lor. 
Aeștia din urmă, fie ei oameni sau instituţii, fac în așa 
fel încât jocurile economice, politice şi sociale să pară 
agreabile și avantajoase pentru toată lumea. Ăsta este 
trucul genial al noilor stăpânitori. 

Auzindu-l cum vorbește şi amuzându-mă întrucâtva, 
am intuit că va urma o răsturnare a argumentaţiei. Nu 
m-am înșelat. Nea Mișu a avut și are încă o vocaţie de 
sofist. Spre ușurarea participanților la discuţie și în pri- 
mul rând a ființei transformate într-un robot elegant 
(moderatoarea), unchiul meu a început să facă elogiul 
necondiționat al europeismului și să-l transforme pe cel 
mai înainte lăudat într-un gânditor minor, de interes 
pur local. Al naibii, nea Mișu! Mi-am amintit de o carte 
despre protocronismul românesc, unde mișună ironiile 
și sarcasmele. Acolo vine vorba despre Constantin Noica. 
Autoarea, un om de știință aparent serios, reușește să-l 
„scoată” drept un autor minor. De ce? Fiindcă Noica 
face elogiul românilor și al gândirii acestora, conside- 
rând că ni se cuvine un loc meritoriu în istoria univer- 
sală. 

Veni o zi, cândva în anii de după 2020, când Condor 
Stoica, autorul fără succes, avu ceea ce pe vremuri s-ar 
fi numit o epifanie. Precum personajul lui Matei Căli- 
nescu, din „Viaţa și opiniile lui Zacharias Lichter”, își 
dădu seama că deține adevărul, „este ars de flacăra re- 
velației” și dorește să-și informeze semenii despre asta. 
Holograma era de vină, nici vorbă. 

O secvenţă măruntă veni să catalizeze transformarea 
lui interioară. Un amic îi trimise un mic film documen- 
tar despre viața cotidiană din Tibet. Erau înfățișați niște 
locuitori ai unui ținut muntos. Casele acestora erau așe- 
zate pe nişte pante abrupte, iar la ele se ajungea pe niște 
scări aproape verticale, asemănătoare spalierelor pentru 
gimnastică, lungi de cel puțin o sută de metri. Oamenii 
se cățărau fără fasoane, deloc incomodați de poverile 
purtate în spate. Unii duceau câte un copil. Odraslele 
aveau priviri senine, nu arătau prin nimic că s-ar teme. 
Într-o secvență separată erau arătaţi doi copii, probabil 
frați. Cel mai mare, în vârstă de cel mult cinci ani, gătea 
pentru cel mai mic. Acesta din urmă, având cel mult trei 
ani, privea liniștit cum celălalt pune într-o tigaie aflată pe 
un foc de lemne diferite ingrediente și apoi le amestecă. 

Acești oameni trăiesc la antipodul comodității, în con- 
diții de neînțeles pentru occidentalii de azi. Stoicismul 
tibetanilor este natural, nu deprins din cărți. Ei se simt 
bine luptând clipă de clipă pentru supraviețuire. Minu- 
nat filmuleţ! Acești oameni le sunt cumva inferiori occi- 
dentalilor, fiindcă nu au parte de înlesnirile aduse de 
tehnologie? se întrebă Stoica, cu glas tare. Ana, prezentă 
la scenă: 

„Nu le sunt inferiori. Sunt două moduri de viață di- 
ferite, nimic mai mult.” 

Stoica încuviință. Din principiu, n-o contrazicea ni- 
ciodată pe partenera lui. Avea însă o cu totul altă părere. 

În săptămânile următoare, vocaţia de profet (cu sau 
fără semnele citării) îl acapară tot mai mult pe bunul 
Condor. Își dădu drumul, ca să spunem așa, în materie de 
autopromovare. Avea destule mijloace, slavă Domnului! 
Începu să-și publice panseurile pe Facebook, dar și pe 
Twitter, platforma de social media preferată de oamenii 
cu ștaif. Îşi amenajă, cu bani de împrumut, un mic stu- 
dio, asemănător celui al doctorului Neuman, psihiatrul 
transformat în creator de conținut, devenit vecin al său. 
Față de acesta, Stoica socotea că deține un avantaj. În 
spatele său, privitorii vedeau imaginea hologramei, vag 
vibratilă, cumva amenințătoare, pe când în cel al psihia- 
trului era doar un ecran verde. 

Ariana era de părere că malefica (sau benefica) sferă 
avea darul influențării psihice. Lansase această teorie cu 
vorbele ei de copil, dar se făcuse înțeleasă. Hipnoză de 
masă? Ideea ca holograma să apară alături de Stoica îi 

aparținuse. Ar trebui ca holograma să se vadă tot timpul, 
să fie alături de tine, spusese ea, cu glăscior de înger. De 
ce? Așa mi-a spus mie o păsărică. Era lucru dovedit, 
fetița avea intuiţii bune. Stoica se conformă. 

Totul mergea strună. Timidităţile „tradiționale” ale 
lui Condor dispărură ca prin farmec. Își descoperi o 
elocvenţă reală, dacă este să ne luăm după Like-urile pri- 
mite încă de la primele apariţii pe „sticlă”. Cu puţină 
vreme înainte, s-ar fi crucit la spectacolul oamenilor 
dispuși să devină fanii cuiva. Ce se întâmplă? Zace în 
fiecare om un supus, fie și simbolic? Iar unora, puţini la 
număr, le este dat să devină stăpâni, după cum spune 
Nietzsche? Stoica își punea asemenea întrebări oarecum 
naive, mai mult din obișnuința profesională de a reflecta 
asupra psihologiei umane și nu fiindcă noile sale preo- 
cupări l-ar fi stânjenit în vreun fel. 

După primele sale producţii online, fanii lui observară 
că Stoica înlocuiește patriotismul românesc tradițional 
(numit mai nou suveranism) cu un soi de ecologism pla- 
netar, oarecum înrudit cu acela practicat de cunoscuta 
Greta Thunberg. Spre deosebire de cunoscuta ecolo- 
gistă, Stoica privea soarta întregii planete dintr-o altă 
perspectivă. Atrăgându-și ironiile unora, dar şi încuviin- 
țările altora, el îndrăznea să meargă fățiș împotriva cu- 
rentului și declara că tehnologia nu va salva în mod 
necesar umanitatea de la diferite dezastre posibile. „În 
mod aparent paradoxal, stagnarea poate fi bună, iar 
progresul tehnologic poate să devină nociv, de la un 
anumit punct.” 

Ăsta își dă foc la valiză, comentă pe Facebook, cu umor 
gros, unul dintre membrii grupului respectiv. Cum să 
te ridici împotriva tehnologiei? Eşti cumva adeptul ideo- 
logiei amish? 

Stoica îi mulțumi respectivului pe aceeași reţea so- 
cială, pentru că îi adusese aminte de un aspect intere- 
sant al lumii de azi. Apoi încropi un comentariu axat pe 
ideile respectivei secte. Nu aduse vorba despre neopro- 
testantism, în general, nici despre anabaptism. Bunul 
Condor se arătă foarte interesat de ideea opririi în timp. 
Un grup de oameni fără mașini și cu acces foarte limitat 
la electricitate! Fascinant! Cumva era vorba despre niște 
persoane deficiente mintal? Nu, adepții și practicanţii 
doctrinei amish aleseseră să se oprească, în linii mari, la 
nivelul tehnologic din secolul al XVIII-lea. Nu mă inte- 
resează câtă dreptate au neoprotestanţii în raport cu 
dreapta credinţă creștină. Reţin doar faptul că niște oa- 
meni au conchis că tehnologia poate să devină nocivă, 
de la un moment dat, peroră Stoica, spre surprinderea 
urmăritorilor lui. Acești oameni au probleme (de exem- 
plu, cosangvinitatea, apărută datorită izolării), dar sunt 
interesanți pentru că îndrăznesc să conteste dezvoltarea 
tehnologică fără margini și să ducă niște existențe aus- 
tere, străine de comoditate. 

Unde erau planurile lui Condor de a scrie un sefeu 
inteligent și plin de găselniţe luate, cu decenţă, din cărți 
anterioare ale genului? Nu dispăruseră, dar se transfor- 
maseră în niște fantasme agreabile, ca și cum ar fi fost 
vorba despre iubiri din tinereţe. Stoica rămânea în con- 

tinuare un autor de sefeuri, dar respectivul gen cultural 
i se părea amatoristic, chiar pueril. Da, dacă ar fi fost în 
stare să scrie un roman având drept personaj central în- 
treaga umanitate, ar fi fost mulțumit. Așa ceva nu se 
putea, dacă nu voia să încalce codul său personal, bazat 
pe seriozitate. Avea nevoie de prea multe date. Înţelese 
că un roman despre viitorul apropiat al planetei sale ar 
putea fi realizat doar de o echipă formată din genii, ca- 
pabilă să integreze un ocean de informații. Asta dacă nu 
se dorea o însăilare de extrapolări despre lipsa de apă 
potabilă și/sau de alimente din viitor, o catastrofă clima- 
tică sau niște extratereștri având forma unor insecte 
foarte mari. Sau, și mai bine, vreo lume postapocalip- 
tică, rezultată în urma unui război purtat cu arme nu- 
cleare și/sau chimice. 

Veni și ziua când producţiile lui Condor Stoica deve- 
niră lucrative. (Cu un sentiment de jenă combătut de so- 
fismul scopului nobil, proaspătul influencer admise, în 
sinea lui, că promovarea unor produse nu este ceva prea 
reprobabil.) Sefistul constată că oamenii sunt interesaţi 
de viziuni ale viitorului şi, se pare, de vocile croncăni- 
toare ale unor pesimiști. Se strădui să transpună în cu- 
vinte cât mai bine găsite ceea ce pretindea că i se trans- 
mite de către hologramă. Banii erau buni, desigur, mai 
ales că mica lui industrie de texte rescrise intrase într-o 
recesiune tot mai accentuată. Nu reușea să se dedubleze. 
Să rămână un ghost writer conştiincios, dar să producă 
și micile sale predicții prăpăstioase, însoțite de filozofări 
absurde pentru specialiști, dar atrăgătoare pentru marele 

public. După cum observă unchiul său, noutatea adusă 
de Condor era faptul că nu-i critica pe oamenii politici 
și nici pe presupușii omnipotenti aflaţi în spatele aces- 
tora. De fapt, Condor nu critica pe nimeni cu tot dina- 
dinsul. În schimb, îşi arăta amărăciunea faţă de anumite 
defecte ale naturii umane. „Este un demers pueril, la 
prima vedere. După cum știm, poporul nu este nicio- 
dată vinovat. De vină sunt conducătorii sau fatalitatea. 
Cu toate acestea, discursul tău are succes, se pare. Nimeni 
nu se consideră un atom dintr-un conglomerat de atomi. 
Se simte un unicat, iar ideea de popor sună abstract.” 
Aceste cuvinte ale lui nea Mișu i se păreau lui Condor 
nespus de rezonabile, dar ce folos?! Ce să fac, dacă îmi 
este dat să merg împotriva curentului? îi spuse Anei. 
Aceasta, cu geniul ei de a fi tăcută în anumite ocazii, se 
mulțumi să încuviinţeze, prin mișcări lente ale capului. 


X i k 


Doamnelor şi domnilor, azi mă expun ironiilor dumne- 
voastră. Voi oferi o explicație neștiințifică. De ce a apărut ho- 
lograma, vizibilă şi în aceste momente în spatele meu? Este 
vorba cumva despre ceva mai mult decât o imagine tridimen- 
sională a virusului? Se pare că da. Fetița mea, Ariana, a afir- 
mat de la început că holograma are ceva de spus, metaforic 
vorbind. Este emisarul unei entități conștiente de sine însăşi. 
Nu se știe de ce, m-a ales pe mine şi m-a făcut emisarul ei. În 
aparițiile mele anterioare, m-am ferit să indic sursa ideilor 
mele despre lumea de azi. N-am făcut-o, fiindcă am crezut că 

am devenit brusc mai deștept și am început să înțeleg mai 
bine ce se petrece pe planetă. Acum, cu oarecare umilință, 
spun că holograma şi entitatea aflată în spatele ei au o viziune 
globală şi una a viitorurilor posibile. Poate că a fost creată de 
nişte extraterestri, de nişte ființe binevoitoare, transformate 
în supraveghetori ai oamenilor. 

Cred că nimeni nu se mai îndoiește, nu este vorba despre 
o pandemie oarecare și nici de un virus capabil să apară şi să 
dispară periodic, după ce a făcut un număr „rezonabil” de 
victime. S-au scurs ani de când a început totul și nu sunt 
semne că vom renunța curând la măştile noastre de cosmo- 
nauti. Guvernele au decis să nu prea mai aducă vorba despre 
virus. Nici mass media nu mai face caz de el. Într-un mod 
curios, a apărut un consens universal. Să lăsăm virusul în 
pace, scapă cine poate. Ce rost mai are să-i neliniștim pe oa- 
meni? Nu mai există nici o evidență transparentă a deceselor. 
Curios, nu? Șacalii de presă vorbită nu mai par interesați de 
cine moare prin spitale sau acasă la el (respectiva casă poate 
fi şi o cutie de carton). 

Aici este cazul să amintesc, în treacăt, despre război. De- 
parte de a se fi încheiat, acesta nu mai stârnește atenția mass 
media. Se pare că și în privința lui funcționează un meca- 
nism asemănător. Pur şi simplu, este pus între paranteze. 

Holograma, forța aflată şi la figurat în spatele meu, îmi 
„spune” să le cer oamenilor să se schimbe. Să nu mai fie atât 
de risipitori şi de hedoniști. Dacă ei reușesc această perfor- 
manță, pandemia și războiul se vor termina. Nici mai mult, 
nici mai puţin. Cine le va opri? Nu știu, dar le va opri, iar 
lucrurile se vor normaliza. 

Despre profit și dezvoltare, doamnelor și domnilor. S-a 
spus că lumea este intrată pentru totdeauna pe calea capita- 
lismului, a liberalismului şi a priorității acordate drepturilor 
individului. Această cale presupune o ură fundamentală față 
de stagnare şi faţă de recesiune economică. De ce? Fiindcă oa- 
menii trebuie să producă și să consume din ce în ce mai mult. 
Această deviză a societății şi culturii occidentale, devine trep- 
tat a întregii lumi. Cum ştim însă, în această evoluție globală, 
ca în oricare alta din trecute perioade istorice, există învingă- 
tori și învinşi. România, de exemplu devine o țară fără români, 
dar perfect democrată din toate punctele de vedere. Din feri- 
cire şi spre stupoarea unor naivi, capitalismul este un chirurg 
genial. El extirpă și înlocuieşte fără ca pacientul să simtă vreo 
durere. Conștiinţa tribală, sursa printre altele a patriotismu- 
lui, dispare. Omul globalist este preocupat de problemele pla- 
netei și nu de locul său de baştină. 

Într-o asemenea lume, unde devoltarea este considerată vi- 
tală, pare cu totul deplasat să vorbeşti despre stagnarea tera- 
peutică, dacă-mi permiteti această expresie. 


X t k 


Doamnelor şi domnilor, m-am angajat față de mine însumi 
să nu fac speculații de geopolitică, să le las în seama viitoro- 
logilor și a autorilor de sefeuri. Iată însă că am ajuns într-un 
punct unde mă văd silit să schimb macazul. De ce folosesc 
această expresie nepotrivită într-un context serios? Fiindcă o 

să vă propun un scenariu aproape comic prin lipsa lui de le- 
gătură cu ideile globaliştilor. Precizez încă o dată că joc rolul 
de emisar al entității reprezentate de hologramă şi nu mă voi 
sfii să o recunosc. 

Entitatea respectivă îmi sugerează ideea că există un viitor 
posibil unde alianțele politice actuale se schimbă. Pare exclus, 
pare ridicol, dacă privim lucrurile din perspectiva simplifica- 
toare a unui jurnalist. 

Esenţa schimbării va fi ieşirea Europei de sub umbrela 
americană. Limba engleză va fi în continuare o lingua franca, 
dar îndeplinirea visului american nu va mai fi idealul euro- 
penilor. Ce se va întâmpla cu România, după ce Uniunea Eu- 
ropeană se va dizolva, urmând astfel destinul tuturor impe- 
riilor? Nu ştiu amănuntele, dar românitatea va deveni ceva 
de domeniul istoriei. Nimeni nu va avea de suferit, proprie- 
tatea privată va fi sacrosantă, iar deposedările vor fi la fel de 
legale precum cele de azi. Unii, mulți, se vor trezi în condiția 
de stăpâni ai forței lor de muncă, dar nu mai mult. Lumea în- 
treagă le va sta la dispoziție, dacă au calificări potrivite. Limba 
română va fi vorbită o vreme, tot mai alterată de împrumuturi 
din engleză, iar apoi va intra în categoria limbajelor naturale 
moarte, precum dalmaţiana. 

Printre alte schimbări, va dispărea și inestimabilul parte- 
neriat strategic al României cu Statele Unite. Foștilor jan- 
darmi ai omenirii nu le va mai păsa de Europa, vor avea pro- 
priile lor probleme (infracționalitatea, sărăcia unor întinse 
grupuri sociale, războiul economic, cataclismele de diferite fe- 
luri). Fantomatica Românie îi va interesa cu atât mai puțin. 

Doamnelor și domnilor, acest viitor este unul dintre cele 
posibile. În el, libertatea individului va atinge un punct de 


299 


Profetul naiv Voicu Bugariu 


unde nu se mai poate urca, iar procesul își va schimba sensul. 
Vor apărea dictaturi atât de sofisticate, încât nu vor semăna 
cu nimic cunoscut până atunci. Nişte filozofi vor descoperi că 
omul nu are, la drept vorbind, vocația libertății, iar sclavajul 
sofisticat este cel mai prielnic mediu pentru el. Nu vă spun 
noutăți, lumea sugerată de mine nu vă este necunoscută, știți 
ce înseamnă să fii sclav şi spectator al vieților celor bogați și 
puternici. 

Marxism? Nu. Vechile ideologii nu mai reuşesc să explice 
natura acestui viitor. Muncitorii și patronii nu mai sunt niște 
dușmani, dimpotrivă. Sunt cei mai buni prieteni, cel puțin în 
aparență. Sintagma „exploatarea omului de către om” este un 
nonsens. Angajatorul nu-l foloseşte pe angajat, ci îl salvează 
de la sărăcie lucie. Egalitatea șanselor? Da, asta are sens. Fiecare 
angajat ar fi putut să fie un angajator, dacă ar fi fost în stare. 

Condimentul surprinzător al acestui scenariu este pronos- 
ticarea unei alianţe între Germania și Rusia! Una economică 
a existat deja. Prin urmare, nu pare cu totul fantezist să apară 
și una militară! Cine este dușmanul comun? Cine se află în 
spatele simpaticilor americani? De ce aceştia au susținut cu 
atâta frenezie Ucraina în războiul cu Rusia? Asta nu o mai știu. 
Nu mi s-a sugerat nimic şi tac. 


X k k 


În domeniul fragilei şi efemerei lumi digitale, o anu- 
mită notorietate se dobândește și se pierde la fel de re- 
pede. Ideea este ca scurta sau mai lunga „glorie” să se 
lase cu niște câștiguri bănești semnificative. 


300 


Profetul naiv Voicu Bugariu 


Există însă și cazuri când o personalitate afirmată alt- 
fel decât prin politică sau prin televiziune devine real- 
mente celebră, adică este cunoscută în niște arii cultu- 
rale largi. Condor Stoica trăi așa ceva. Din motive apa- 
rent misterioase, micile lui discursuri deveniră niște 
evenimente sau, cel puţin, destul de mulți le considerară 
așa ceva. Primi numeroase telefoane de la necunoscuți, 
unii dintre aceştia părând realmente emoţionați de 
şansa unei convorbiri cu o vedetă. Vorbi și cu niște oa- 
meni relativ importanți. I se propuse un ciclu de confe- 
rințe. În ciuda aparent eternizatei pandemii și a epide- 
miilor de gripă, oamenii erau dispuși să se înghesuie în 
nişte săli de spectacol și să-l asculte pe un vorbitor. 

Când îi ceru Anei sfatul în această privință, Condor 
avu o mică surpriză. Femeia se mulțumi să ridice din 
umeri și să spună că nu se pricepe la respectivul dome- 
niu. Fostul ghost writer observă ceva nou în atitudinea 
ei. O interesantă nepăsare, de parcă ei doi ar fi fost niște 
actori dintr-un film cu un cuplu aflat într-un impas deo- 
camdată latent. 

Acceptă. Ajunse în niște localităţi mai mult sau mai 
puţin importante și susținu câteva conferințe. Răspunse 
la întrebări venite din public și se descurcă binișor. leși 
însă destul de repede la iveală o anumită lipsă de ca- 
rismă. Curios lucru, dar aplombul dovedit de Condor 
în apariţiile sale de pe ecrane dispăruse. Ce-o fi? Orga- 
nizatorul crezu că este o indispoziţie trecătoare sau mai 
degrabă demodatul trac. Este ceva trecător, conchise el. 
Cine se mai teme în ziua de azi să vorbească în public? 

Timiditatea se mai află doar în filmele cu personaje din 
secolul trecut. Toţi doresc să devină niște vedete. Stoica 
înţelese însă, după vreo câteva prestații palide: de vină 
era holograma. Doar în prezenţa ei devin elocvent și cre- 
dibil, îi spuse organizatorului. Acesta avu un surâs de 
inițiat, lăţit cu decenţă pe fața lui de om bine hrănit. Nu 
cred că se poate așa ceva, nu te supăra. Condor nu-l con- 
trazise, conștient fiind de faptul că teoria lui cu rolul psi- 
hotrop al hologramei este absurdă. Nu veni cu știrea 
puerilă că holograma are și darul de a-i mări perfor- 
manţa intelectuală, cu condiţia să se afle prin apropierea 
sa. 

Organizatorul era un ins practic. El realiză repede că 
apariţiile fizice ale lui Condor Stoica nu sunt profitabile. 
Oamenii nu voiau să scoată bani din buzunare, mai sim- 
plu spus. Drept urmare, îi spuse angajatului său (așa ceva 
era Condor, la urma urmelor) că fac o pauză. Să așteptăm 
ca apariţiile tale pe sticlă să devină și mai populare. În 
sinea lui, Condor se bucură. Conferințele i se păruseră 
de la bun început niște prostii. Ideile nude trebuie să cir- 
cule, dom'le, atât. Dacă ar fi putut să ia cu el holograma 
(altă naivitate!), s-ar fi schimbat socoteala. Poate că ar fi 
fost mai „percutant”. 

Reveni la lumea digitală. Aici totul părea să meargă 
strună pentru el. 

Dobândi o dezinvoltură de jurnalist cu inteligența to- 
cită de repetarea unor știri false sau îndoielnice. Nu mai 
avu dubii cu privire la propriile opinii sau, cel puţin, lăsă 
această impresie. Marii oratori nu sunt niște ezitanți 

dispuși să analizeze și opiniile contrare. Ei lasă impresia 
că deţin niște certitudini. 

Faptul că opiniile lui păreau copilăreșşti sau, cu indul- 
genţă, adolescentine ar fi trebuit să-l plaseze în categoria 
largă a caraghioșilor neavizați. Nu se întâmplă așa. Nu- 
meroși oameni, unii dintre ei cu studii superioare, îl gă- 
siră interesant. Din motive obscure, discursul lui deveni 
treptat tot mai dramatic. Apelă și la prezentarea unor 
intervenţii formate din fragmente. Oamenii se pot lipsi 
de sosul frazelor gata făcute, îi spuse Anei. Fanii săi de- 
clarară că procedeul nu le displace. 


X k k 


Una dintre caracteristicile nebuniei este că, odată ce a fost 
pusă în mişcare, merge până la capăt. Marşul umanității spre 
artificialitatea deplină pare de neoprit. Se va încheia printr-o 
apocalipsă sau prin înlocuirea ființelor biologice prin inteli- 
gente artificiale. 

Cândva, tatăl meu constata „comoditatea anonimatului”. 
Avea dreptate, cred. Omul occidental de azi face eforturi de a 
părăsi anonimatul, de a deveni o vedetă. Cum scopul strategic 
al occidentalului este tocmai comoditatea, lucrurile se com- 
plică. O interpretare unificatoare ar fi următoarea. Omul 
caută incomoda notorietate și banii aduși de aceasta, pentru 
a obține comoditatea maximă în viața sa privată. 

Numeroase comentarii, poate exagerate, semnalează colo- 
nizarea atipică a Marii Britanii de către musulmani, în zilele 
noastre. Pe vremuri, englezii erau orgolioşii colonizatori. Azi, 

cu o stranie umilință, fac tot ce pot pentru a nu-i supăra pe 
musulmani. Le dau şi țara lor, numai să fie mulțumiți. Eu văd 
în asemenea fenomene semnele unei apocalipse a creștinis- 
mului, dar și o inversare a istoriei. Ora istorică a Europei 
creştine pare a fi trecut. 

Am aflat de islamofobie, orientare existentă în Suedia. Un 
politician de dreapta a dat foc unui exemplar din Coran, în mod 
public. Musulmanii au organizat proteste ample. Huntington 
a avut o bună intuiţie. Societatea de consum nu reuşeşte să 
șteargă suficient de repede animozitățile stârnite de opțiunile 
religioase. 

Bătaia de joc indică o pierdere a religiozității. Ai zice că 
unii Sunt damnați să-și bată joc de tot şi de toate, inclusiv de 
ei înșiși. Sărăcia duce de asemenea la practicarea bățăii de joc. 
Și bogaţii ajung la bătaia de joc. Cum spun românii, aceştia 
nu mai știu ce să facă de bine şi renunță la respectul pentru 
alții. 

Într-o lume secularizată, individul stoarce cât mai mult 
posibil de la simțurile sale. Omul contemporan nu crede în 
lumea de apoi şi speră ca tehnologia să-l facă nemuritor. 


Lae: de - d 


În India, 14 februarie a fost denumită, oficial, Ziua îmbră- 
țișării vacilor. Astfel, guvernul se opune stilului de viață occi- 
dental. Ca şi indienii, nu cred că America deține adevărul 
absolut. 

Este greu să introduci un personaj literar deloc entuzias- 
mat de realitățile din România de azi. Spiritul epocii le cere 

românilor un servilism bine rafinat față de stăpânii reali ai 
țării. 


w t k 


Văd la TV numeroase fragmente din filme americane fă- 
cute în ultimii doi-trei ani. Prezența afro-americanilor și a 
problemelor acestora sunt obsesive. Se produce o discretă se- 
gregare caraghioasă a albilor. Nu-i rău. În trei-patru generații, 
albii vor deveni rari în America. Fenomen bizar și, desigur, 
demn de respect. De ce? Fiindcă este real. (Cuplurile de homo- 
sexuali sunt formate, în filmele recente, dintr-un negru şi un 
alb. Evident, fetița este albul. O mică metaforă.) 


k k - 


Personajul meu constată că omul de azi acceptă mărfuri și 
servicii în sens larg) totalmente inutile, devenind apoi depen- 
dent de acestea. Aici este hiba capitalismului şi a economiei 
de piață. Omul acceptă un noian de lucruri inutile şi, în final, 
distrugătoare. 

Gender fluid — o consecinţă a libertății individului. 

Cei bogați (de azi) se gândesc la imortalitate. Ar fi realiza- 
rea supremă a omului liber. Ei aleg nemurirea pământească. 


k tk 


Personajul meu va observa că marșul lumii de azi spre de- 
plina artificialitate este tot mai rapid și devine vertiginos. In- 

locuirea omului de către inteligența artificială sau de către 
extratereștri pare de neocolit. Normalitatea biologică le ră- 
mâne sportivilor, înainte ca și aceștia să se protezeze cine mai 
știe cum. Şi bogații, desigur, vor rămâne biologici, o vreme. 

Dezvoltarea mijloacelor de transport pare azi o dimensiune 
esențială a evoluției umane. Se consideră că procesul va con- 
tinua la fel de impetuos și va duce la colonizarea Universului. 
Nu cumva este o utopie această expansiune? Oricum, proce- 
sul nu poate fi oprit decât de un cataclism generat de natură 
sau de om însuşi. 


ka e: d e 


Cu cât este mai evoluată tehnologic, o societate este mai 
aproape de sfârșitul său. 

Fără supărare (No offence!), dar umorul standardizat din 
serialele americane de comedie, realizat de inși robotizați, agi- 
taţi și adesea supraponderali, mă întristează. 

Bogaţii vor pierde ultimii contactul nemijlocit cu natura- 
lul. Săracii, adică aproape toți ceilalți oameni, vor vedea natu- 
ralul la televizor. 


w kk 


Printre cusururile societății de consum se află şi ideea că 
individul este buricul pământului. 

Se pare că ne aflăm în al treilea război mondial. Nota dis- 
tinctivă a acestui război ar fi agresiunile economice, mai efi- 
cace decât cele militare. 

Cuvinte despre fapte 


Am crezut că nu voi mai fi în stare să mă mir, după 
cele întâmplate în ultima vreme. Apariţia hologramei și 
mai ales cea a Anei mi s-au părut o culme a imprevizi- 
bilului. Realitatea este însă inepuizabilă și mi-a păstrat 
câteva surprize. 

Am asistat la transformarea mea într-un clovn al micii 
lumi virtuale din România. Câţiva fani necondiționați 
au rămas de partea mea, dar majoritatea celorlalți ur- 
măritori ai mei au început să-și bată joc de mine și, în 
mod implicit, de hologramă. Porecla „Profetul naiv” s-a 
dovedit a fi cea mai blândă dintre cele găsite de inter- 
nauții cei ingenioși. 

Nu mi-a păsat. Am continuat să produc mici confe- 
rințe, iar ascultătorii lor n-au fost puţini. Cum știm din 
istorie, un nebun cu darul oratoriei reușeşte să subjuge 
foarte mulți oameni. În asemenea situații, am constatat, 
în treacăt fie spus, vocaţia oamenilor pentru supunere. 
Libertatea individului este perfect de bună, nici vorbă, 
dar ce te faci când individul se simte mai bine atunci 
când altul ia marile decizii pentru el? 

lată tezele mele. Dezvoltarea tehnologică fulminantă 
nu este în mod necesar bună. Este o iluzie să credem că 

va eradica sărăcia din lume. Fără să fii vreun filozof, îţi 
dai seama că actualmente polarizarea bogăției se accen- 
tuează. Cei bogaţi devin din ce în ce mai bogaţi, iar cei 
săraci tot mai săraci. Un exemplu. Medicina a făcut și 
face progrese impresionante, dar cei săraci nu pot bene- 
ficia de serviciile ei. Nu propun revoluții marxiste, fac 
doar apel la mai puţină ipocrizie. În acest context, mi se 
impun două idei. Prima, se referă la legea consecințelor 
neintenţionate, adesea ilustrată în istorie. Unde dai și 
unde crapă, cum spune românul. A doua, tulburătoare, 
se referă la evoluţia lucrurilor omenești. Cum totul ia 
sfârșit, prin grăbirea cursei către viitor, finalul este tot 
mai aproape. 

Capitalismul este cea mai bună cale posibilă. Aceasta 
este o axiomă, cel puţin în spaţiul cultural european. De 
asemenea, se admite că stilul de viaţă american este cel 
mai reușit, cel mai uman. OK. Numai că există niște amă- 
nunte. Societatea de consum, descoperită în America, 
are trei zei tutelari: vânzarea, cumpărarea și profitul. O 
armată de oameni inteligenţi sunt angrenaţi, direct sau 
indirect, în acțiuni de marketing. Acestea, prin natura 
lor, conţin exagerări sau chiar minciuni. Misiunea lor 
este să-l determine pe omul obișnuit să cumpere lucruri 
de fapt inutile, adesea dăunătoare pe termen lung. Cazul 
autoturismelor este cel mai grăitor. Au oamenii nevoie 
de această frenezie a deplasării, descoperită de ameri- 
cani? Evident că nu. Atunci? Omul este o ființă imita- 
tivă, iar statutul său social depinde de mașina sa. De 
aici, o monstruoasă aglomerare de autovehicule pe șo- 

selele lumii. Alte două descoperiri ale partenerilor noștri 
strategici sunt turismul de masă, industria divertismen- 
tului și ruda acesteia, industria ospitalităţii. 

O discuţie interesantă este cea despre drepturile ne- 
țărmurite ale invidului. Cârcotașii descoperă că efectele 
respectivei politici pot fi paradoxale, nu numai salutare. 
Ar fi de menţionat aici așa-numita dictatură a minorită- 
ților. Dacă toți oamenii ar fi buni și corecți, treaba ar merge 
strună. Există însă mulți oameni răi. În calitate de indi- 
vizi cu drepturi depline, aceștia sunt tratați cu mănuși. 
Infracționalitatea în America, de exemplu, este imensă, 
iar sistemul juridic, cu numeroasele lui șanse acordate 
răufăcătorilor, este pe măsură. 

Nu punem în discuţie corectitudinea acestui sistem 
și nici frumusețea lui morală. Întrebarea este unde se va 
ajunge. Va dispărea răul din lume, iar toți oamenii vor 
deveni peste noapte foarte inteligenţi și curați la suflet, 
astfel încât să-și gestioneze cu măsură propriile libertăţi? 

A venit vorba și despre expresia românească „a nu avea 
nimic sfânt”. Mulţi dintre oamenii angrenați în cursa 
frenetică pentru dezvoltarea tehnologiei, productivității 
şi consumului par a o ilustra. Nu m-am transformat într-un 
propagandist religios, dar am constatat câteva fapte. 
Mai întâi, caracterul de religie laică al încrederii în teh- 
nologie. Respectivii consideră că dezvoltarea fulminan- 
tă a performanţelor ștințifice și tehnice va duce în mod 
necesar la fericirea tuturor oamenilor. Sărăcia va dispă- 
rea ca și cum n-ar fi fost, infracționalitatea va fi strunită 
cu mare eficienţă, iar problema poluării planetei va fi 

soluționată prin colonizarea altor planete, din ce în ce 
mai îndepărtate de Terra. Acest scenariu n-are vreo le- 
gătură cu profilul psihologic al omului credincios tradi- 
tional, un om decent și cu o vocaţie de stoic. (Unii filozofi 
creștini au fost influenţaţi de doctrina stoicilor.) Afirm 
cumva, precum preoții cândva, că descoperirile tehno- 
logiei și ale științei au fost inspirate de diavol? Sunt dră- 
covenii? Nu, doamnelor și domnilor, nu! Spun doar că 
omul credincios tradițional nu este atât de grăbit, de 
agresiv și de frenetic în actul de a consuma, precum cel 
fără nimic sfânt. Scenariul unui om al viitorului pe de- 
plin încrezător în tehnologie, la fel cum un om vechi cre- 
dea în zeul lui nu este singurul posibil şi nici în mod 
necesar cel mai bun. Pe scurt, o lume complet seculari- 
zată nu este în mod necesar cea mai bună cu putință. 

În fine, din aproape în aproape, ca să zic așa, s-a ajuns 
la natura hologramei şi a forței aflate în spatele afirma- 
țiilor mele. Nu trăim o vreme a oracolelor și a profeților. 
Personajele din respectiva categorie nu pot fi decât ridi- 
cole. Cu toate acestea, mintea umană are încă o compo- 
nentă iraţională. În viitor n-o va mai avea, probabil. lată 
de ce unii dintre ascultătorii mei au fost dispuși să-i 
acorde hologramei un statut paranormal. 

Oratorii sfârșesc prin a spune ce se așteaptă de la ei, 
se ştie. Este o chestiune de marketing. Am spus prin ur- 
mare că o entitate asemănătoare unei divinități s-ar pu- 
tea ascunde în infinitul mic și nu doar în cel mare, numit 
Univers. Cum s-ar manifesta acesta? În primul rând, 
ne-ar da un semn că există și că aroganța noastră de 

ființe inteligente nu este tocmai bună. Acest semn este 
pandemia, fenomenul intrat în vieţile noastre cotidiene. 
Sunteţi inteligenţi, ni s-ar sugera, dar trupurile voastre 
sunt vulnerabile și trebuie să se alimenteze. Când veţi 
deveni pe deplin artificiali, va fi altă socoteală, veți avea 
nevoie doar de energie, electrică sau de alt fel. Deocam- 
dată însă niște virusuri pot să vă omoare fără probleme, 
iar medicina voastră robotizată este neputincioasă. Ce 
spuneți de asta, consumatorilor? În naivitatea mea, reu- 
șesc să ajung la o singură concluzie. Anume că o anu- 
mită entitate paranormală, situată dincolo de rațiune, 
este dispusă să ne pedepsească, dacă nu schimbăm ceva 
în cursa noastră către confort și artificialitate. 

20 
Un final 


Veni vremea când Condor Stoica, „Profetul naiv”, 
suferi o nouă zdruncinătură, ca să spunem așa. Ana îl 
părăsi, cu aceeași cunoscută naturalețe. Primise o ofertă 
tentantă dintr-o țară europeană și voia să schimbe pei- 
sajul. Este mai bine și pentru Ariana, argumentă ea. Rea- 
litatea relaţiei lor rămase bizară până la capăt. Nu avu 
loc vreo explicaţie și nici vreun schimb de argumente. 
Nimeni nu avu ceva de reproșat celuilalt. Se vor vedea 
și se vor auzi, pe ecrane, desigur. Stoica trăi un amestec 
de stupefacţie şi indiferenţă, dacă așa ceva este posibil. 
Ana și Ariana pleacă! Da, dom'le. 

Gigi, devenit un tânăr arătos, bun pentru un rol în 
vreun serial de televiziune, nu-l părăsi fizic, dar deveni 
un flatmate politicos și indiferent. Se gândea să plece în 
străinătate și să muncească pentru a-și plăti studiile. 

Dispăru şi holograma, iar Stoica, atins de o intere- 
santă (pentru el însuși) lasitudine, constată faptul în tre- 
cere. Abandonarea activității lui de vlogger devenit influ- 
encer i se păru în logica situaţiei. Ultimele lui filmuleţe 
conţinură niște bizare retractări, de nimeni așteptate. Vă 
rog pe toți să-mi scuzați rătăcirile. Este evident că doar 
prin dezvoltarea tehnologică fără limite vom atinge fe- 

ricirea. lar hedonismul, doamnelor și domnilor, este o 
atitudine foarte umană, perfect justificată de limitarea 
existențelor noastre. De să nu ne distrăm, dacă avem 
bani pentru a plăti? De ce? Stoicismul este o filozofie in- 
teresantă, nici vorbă, dar unde să căutăm satisfacția, dacă 
nu în vieţile noastre reale? Și apoi, modul de viață ame- 
rican... Cine sunt eu ca să afirm că este lamentabil, în 
multe dintre aspectele sale? România fără români este 
ceva rău? Poate că nu. Vremurile s-au schimbat. Iar „in- 
dustrializarea” vieţii cotidiene nu este o nenorocire. 

După ce se combătu pe el însuși o vreme, Stoica își 
anulă prezența online. Redeveni cel de dinaintea holo- 
gramei, iar nu peste multă vreme primi niște comenzi. 
În definitiv, viața de ghost writer nu este atât de rea. Dim- 
potrivă. 

21 
Epilog 


Iarnă. O mierlă 
Zăbovește pe creanga 
Unui măr tăcut. 


Sfârşit 

Sfera 


de Voicu Bugariu 


„Și dacă universul nostru 
este doar o părticică din 
Marea Creaţie, care, 
uneori, ni se relevă în 
moduri dintre cele 
mai neobișnuite?” 


„Închisă într-un recipient 
sferic, materia multicoloră se 
zbătea fără zgomot, schimbân- 
du-şi fulgerător nuanțele. 

Sfera avea diametrul de vreo trei metri. În interiorul ei, 
un haos multicolor şi luminiscent se agita în salturi bruşte, 
ca o respirație aritmică. Nici o legătură vizibilă nu părea a 
uni sfera cu exteriorul. Era fascinant s-o priveşti, să ur- 
măreşti volutele capricioase ale culorilor, să suporţi cu 
ochii întredeschişi incandescenţele ivite brusc, pentru ca 
apoi să se stingă încet, după o agonie de mai multe mi- 
nute." 

